1936ko altxamendu frankistaren gaitzespena eta biktimen denfentsan kereila jartzeko eskaria #larrabetzu | Larrabetzu Euskal Herria\n1936ko altxamendu frankistaren gaitzespena eta biktimen denfentsan kereila jartzeko eskaria #larrabetzu\n2017-03-27 larrabetzutik Utzi iruzkina\nlarrabetzu.ehbildu blogan ikusita\n1936ko altxamendu frankistaren gaitzespena eta biktimen denfentsan kereila jartzeko eskaria\nEHBilduk, 1936ko altxamendu frankistaren gaitzespena eta biktimen defentsan kereila jartzeko eskatzen duen mozioa aurkeztuko du, martxoko Udal Bilkuran eztabaidatu eta onartua izan dadin. Hauxe da hitzez-hitz aurkeztutakoa:\n“8o. urteurrena bete du 1936ko uztailaren 18ko altxamendu frankistak. Altxamendua, Alemaniako nazien eta Italiako faxisten laguntzarekin, 1931ko apirilaren 14an demokratikoki eratutako Errepublikaren kontra egin zen, eta baita, zilegitasun osoz sortutako Eusko Jaurlaritzaren kontra ere. Demokraziaren eta herritarren aurka egin zen altxamendu faxista, kolpisten ideologia nazional-katolikoaren aurka zeuden pertsona, talde sozial, politiko eta kulturalen triskantza osoa helburu izan zuena.\nMatxinadak diktadura gogor bat ezarri zuen, berrogei urte baino gehiagotan ehunka-milaka pertsonen oinarrizko giza-eskubideen urraketa ekarriaz: desagertuak, fusilatuak, sumarioki exekutatuak, konzentrazio esparruetan, esklabutza lan batailoian, kartzela, kuartel eta komisaldegietan torturatuak, arbitrarioki atxilotuak, exiliatuak, jazarriak…\nOrain arte biktima guzti hauek ahaztuak izan dira. Ez dira izan justiziagatik erreparatuak, ezta hainbeste min eta laztura eragin zuten erantzuleak ez dira ikertuak izan, are gutxiago prozesatuak edo zigortuak. Egoera lotsagarri honek ezin du horrela jarraitu. Ez die eragiten biktimei eta bere senitartekoei bakarrik. Gizarte guztiari dagokio hiritar guztien eskubideak eta interesak babestea, eta batez ere bere instituzioei. Udaletxeak, herritarrengandik eta beraz, egitate eta bizipen tragiko hauek sufritu duten biktimengandik gertuen dagoen instituzioak hain zuzen ere, baldintza egokienetan daude biktimen interesak defendatzeko eta herritarren eskubideen alde egiteko.\nNola ez da, ba, zilegi izango gure herrian hainbeste biktima eragin zuen estatu-terrorismoaren ekimen sistematikoen aurrean erreakzionatzea? Nola ez gizateriaren kontrako krimenen bitartez instituzio demokratikoak asaltatu zituztenen kontra agertzea?\nOztopo juridiko gaindiezinak daudela konbentzitu nahian ibili dira orain arte. Alderantziz denean: ez da bakarrik inongo oztoporik ez dagoela, baizik eta justiziara heltzeko oinarrizko eskubidearen kontra egitea ilegala dela, nazioarteko betebehar guztien kontrakoa.\nNazioarteko lege-xedapenei jarraituaz, justizia espainiarra izan da, hain zuzen, munduko toki ezberdinetan egindako gizateriaren aurkako urraketak eta krimenak ikertu dituena, nahiz eta kasu guztietan frankismo garaietan baino askoz ere kopuru gutxiagokoak eta denboran gutxiago luzatuak izan. Aldiz, kanporako beraiek erabilitako doktrina argi honi traizioa eginaz, justizia espainiarrak frankismoaren krimenak ikertzeari uko egin dio, gaurdaino, argudio eutsiezinekin.\nHorren ondorioa izan da biktimak bere eskubideak defendatzeko hartu duten nazioarteko bidea. Argentinan eraikitako frankismoaren aurkako Kereilak, eta baita Nazio Batuen Giza Eskubideen Kontseiluak dituen hainbat erakundeen inpunitatearen aurkako erabakiek, oinarri sendoa ematen dio Egia, Justizia eta Erreparazioaren aldarriari. Baina ez da nahikoa: beharrezkoa zaigu frankismoaren inpunitatearekin hemen eta orain bukatzea. Eta horretarako, instituzio publikoek Justiziaren ekimenak bereak egin eta bultzatzea ezinbestekoa dela deritzogu.\nNorabide horretan, Euskal Herriko hainbat udalbatzek izan duten jarrera baikorra aipatzekoa eta eskertzekoa da, udaletako talde politiko gehiengoen babesarekin Argentinan irekitako frankismoaren aurkako Kereilaren aldeko Mozioak onartu baitziren.\nGuzti honegatik, Udal honek honako ebazpen hau onartzen du Osoko Batzarrean:\nUdalak 1936 uztailaren 18ko altxamendua salatzen du, baita 1936ko gerra eta ondorengo erregimen frankista diktatoriala ere.\nUdal honek diktadura frankistaren biktimak eta senitartekoak babesten jarraituko du, baita beraien memoria iraun arazten ere eta erregimen frankistaren oroimenezko inolako adierazpenik eta legitimaziorik izan ez dadin ziurtatuko du.\nUdal honek Argentinako Buenos Aireseko Epaitegi Nazionaleko Kriminal eta Zentzategi Federalaren 1 aretoan kereila kriminal bat jartzea Epaitegi horrek irekita duen 4591/10 Auziaren barnean, gure Udalerrian diktadura frankistak eragindako gizateriaren aurkako krimen guztiak iker ditzan, zein baldintzatan egin ziren zehaztuaz, nortzuk izan ziren erantzule zuzenak eta zeharkakoak jakinaz, eta, kasuan, beraien egozte, auzipetze, epaiketa eta zigorra jartzeko erabakia hartuaz. Kereilari atal bat erantsiko zaio datu batzuk zehaztuaz: biktimen zerrenda nominala, adina, ogibidea, krimenaren datak, sufritutako delituak eta jasotako bere ondorioak.\nEra berean, gure herriko edo eskualdeko Instrukziozko Epaitegian kereila kriminal bat jarriko du Udalerrian diktadura frankistak eragindako gizateriaren aurkako krimen guztiak iker ditzan, zein baldintzatan egin ziren zehaztuaz, nortzuk izan ziren erantzule zuzenak eta zeharkakoak jakinaz, eta, kasuan, beraien egozte, auzipetze, epaiketa eta zigorra jartzeko erabakia hartuaz. Baita ere, gure Udalerrian frankismoaren aurka kereilak edo salaketak jartzea nahi dituzten bizilagun biktima edo biktimen familiarteko guztiei aholkua eta laguntza materiala eta juridikoa eskainiko zaie.”\nAurreko sarrerafutbola @uritarrakt #larrabetzuHurrengo sarreralarrabetzutik zornotzara oinez sagardoa dastatzera #larrabetzu #uxarte\nabout 32 min ago via TweetDeck


naiz: agenda - XI Laudio herria herri krosa\nXI Laudio herria herri krosa\nUrtarrilaren 28an izango da Laudioko herri lasterketaren hamaikagarren edizioa. Laudioko atletimso taldeak antolatuta, lasterkariak 11:30ean abiatuko dira 10 kilometroko ibilbidea betetzeko. Irteera eta hulmuga puntuak Lamuza plazan egongo dira kokatutak eta izen-ematea Kirol Probak web gunearen bitartez egin daiteke.\nLasterketa nagusiaz gain, umeen probak ere egingo dira, Basalarrina kaletik eguerdiko 13:00etatik aurrera. Hiru aukera izango dira: 6 urtera arte (txupete lasterketa), 7 urtetik 9ra eta 10 urtetik 14ra.


Begirada ezberdinez – Guraso.eus\n2021-02-08\tMaider Garcia de Vicuña\tIruzkinik ez\nGaurkoan ez dut ohi bezala feminismoan hezteko gomendio txikirik emango, hausnarketa bat partekatzeko beharra sentitzen dut oraingoan.\nAsko gara feminismoaren beharraz ziur gaudenak, ez baitugu emakume eta gizon guztien arteko eskubide eta aukera berdintasuna lortzeko bide justuagorik ezagutzen. Emakumezko zein gizonezko izateko modu guztiak, ezaugarri eta bizi-baldintza oro barne bilduz esaten dut hau, bakoitza bakarra eta errepikaezina delako. Bakarra izango da ere bere sexu-identitatea, azal kolorea, adina, genitalak, desioak, kultur ohiturak, gorputza maitatzeko modua, sentitzeko erak…bakarrak eta bereziak izango direlako.\nSexismoak mugak jartzen ditu gure sexu-identitatea modu askean bizitzeko orduan, neska-mutil, emakume zein gizon izateko genero rol estuak ezarriz, Procustoren ohean sartu beharko bagina bezala. Kondaira grekoak dioenez, Procustok bisitariak ohe batean jezartzen zituen, luze edota zabalegi ziren gorputz atalak moztuz ala motz geratzen zirenak indarrez luzatuz, ohe horretan modu egokian sartu arte.\nGure gizarteak eredu estuak ezartzen dizkigu eta besteek zein gu geuk, estereotipoz beteriko ohean sartzeko presioa jartzen diogu gure buruari, Procustoren antzera gure izaera moztuz. Eredu horiekin hausteko feminismoan hezi behar dugunaren zalantzarik ez dut, bai ostera hori egiteko moduan.\nAspaldidanik ideia bat dabilkit buruan dantzan estereotipo sexistei dagokionez. Hezkidetza ezinbestekoa dela argi dugu, feminismoa heziketaren oinarri izan behar dela ere, baina agian begirada aldatzeko beharra dago. Helduok gara ume eta gazteak hezten ditugunak eta ezinbestean gure heldu ikuspuntutik egiten dugu, guk ikusten ditugun injustizia eta diskriminazioak ekidin nahi ditugulako eta horrek, noski, balio handia du. Gutxitan, ordea, ahalbidetzen diegu umeei beraiek ikusi eta pairatzen dituzten egoera sexistak agerian jartzen. Ez diegu aukera hori ukatzen, baina ezta beti erraztu ere. Helduok sortzen ditugu beraiekin lan egiteko materialak, ezinbestekoak ere, baina gure heldutasunetik sortuak eta gure begiradaz hautemandako errealitatean oinarriturik. Agian oker naiz, baina umeen begirada horrek helduok ikusten ez ditugun zenbait gauza bistaratuko lituzkeela uste dut.\nBerauen begirada garbiagoa da, bizitza motz batek sortutako kutsadura heteropatriarkalaz zipriztindurik, baina ez gu bezain beste blaiturik, haurtzaroko pentsamendu konkretuak ematen duen argitasun eta sinpletasunetik ulertuta.\nBehaketa, hausnarketa eta esperimentazioa ahalbidetu behar dizkiegu, baina gure bizitzan zehar egin dugun behaketa, hausnarketa eta esperimentazioa alde batera uzteko ahalegina eginez une gehiagotan, ezinbestean ondorio batzuetara bideratzen baititugu, nahigabe baldin bada ere. Gure helburua ez litzateke guk ikusten duguna berrestea izan beharko, berauek ikusten eta pairatzen dutena azaleratzea baizik.\nBerauen begiradaz beha dezatela, berauen pentsamendu konkretuz hausnartu dezatela eta berauen sinpletasun eder horrekin esperimenta dezatela. Ezagutza esanguratsua lortzeko bide hobeagorik ez dago, baina ez hori bakarrik, berauen mundu txikia eraldatu eta uhinen modura gure jendartera zabalduz joango dela ziur naiz.\nFeminismoa irakatsi dezakegu, baina beraiek egin beharko dira feminista. Guk bidean jartzen lagundu ahal diegu, baina beraiek bere modura eman beharko dituzte pausuak.\nFinean, helduok feminismoan hezteko bideak eta aukerak baliatu beharko dizkiegu, baina gure heldu eskemetatik gehiagotan ateratzea beharko genukeela uste dut. Bide honi ekiteko prest bazaudete, aurrera eta ideiak zein egindakoaren emaitzak elkar partekatuz joan gaitezke nahi baduzue. Badugu lana!!\nIruzkinik ez "Begirada ezberdinez"


2015: Gaztenpresaren bultzada ekintzailea finkatzeko urtea - Gaztenpresa\nGarrantzitsuena ez da 400 enpresa eta 731 lanpostu baino gehiago sortu izana eta 2.000 eskaera baino gehiago artatu izana, ez. Garrantzitsuena da ideia bideragarri bakar bat ere ideia hutsean ez geratzea, sareko lana gure motorra izatea eta, batez ere, giza faktorea gure ahaleginaren gakoa izatea. Gaur zuekin partekatzen duguna ez dira zenbaki hutsak, errealitate bihurtzen diren ilusioak baizik.\nAtzo balantzea egitea egokitu zitzaigun. Atzera begiratu eta azken urteko, hau da, 2015eko jarduera baloratzea. Eta, egia esan, gure lanarekin jarraitzeko, hobera egiteko eta aurrerapausoa eman eta ekitea erabakitzen duten pertsona ekintzaileei laguntzen jarraitzeko motibazioa sendotzeko balio izan digu.\nZifren inguruan hitz egiten badugu, Gaztenpresarentzat sustapen ekintzailea finkatzeko urtea izan da 2015a:\nDena den, errealitatean duela hiru hamarkada baino gehiago hasi ginen ahalegin horretan, eta ordudanik 4.100 enpresa eta 7.300 lanpostu baino gehiago sortzen lagundu dugu Euskadin eta Nafarroan.\nUrte horietan zehar adituak bihurtu gara, pixkanaka, pertsona ekintzaileei modu integralean laguntzeko orduan. Negozio-ideia helduak enpresa, lanpostu eta bizi-proiektu bihur daitezela lortzea da gure helburua. 2015ean, 1.930 eskaeratatik 402 enpresa txiki eta 731 lanpostu berri sortu genituen. Zifra horiek oso altuak dira, eta testuingurua kontuan hartuta, ez dute Gaztenpresaren borondate sendoaren inguruko inolako zalantzarik uzten J\nMentoringa eta nazioarteko itunak\nEra berean, oso harro gaude gure mentoring programak eta nazioarteko gure itunek izan duten garapenarekin, baita gure presentzia digitalaren garapenarekin eta sortutako kontsolidazio enpresarialarekin ere, baina egia esan, hori guztia ahalbidetzen duten balio, ahalegin eta motibazioz beteriko benetako istorioak dira harro sentiarazten gaituztenak.\nHorien protagonistak hezur-haragizkoak dira, eta horien proiektuek izen propioak dituzte. Honako hauek dira horietako batzuk (ez denak, ez baitira sartzen, baina esteka honetan gehiago ikus ditzakezu): Koro Ruíz, Okako Hotelekoa; Javier Ojeda, Singular enpresakoa; Joseba Ubiria eta Aratz Mayo, Ubatz konponketa-lantegikoa; Loli Caballero, Loreki enpresakoa; Enma Francés, Manuela va de fiesta etxekoa; Fernando De Soignie eta Javier Castaños, Autocine Getxokoak; Alberto Dito, Vinoteca Popthewine dendakoa; José Luís Navarro eta Eduardo Martínez de Murguía, Basque Moonshiners destilategikoak…\nEskerrik asko denei! Aurten ere gure ahalegina areagotu eta sendotuko dugula hitzeman dezakegu eta hitzematen dugu, 2016an, Euskadiko eta Nafarroako ekintzaileek bidean laguntzeko norbait izan dezaten.\nNola dago zure negozio-ideia?\n5 abuztua, 2019 5 abuztua, 2019 , Arduera ekintzailea\nZure negozioa prest dago. Ideia garatuta dago, lehenengo merkatu-testa egin duzu eta bezero potentzialak aztertu dituzu. Oraingoz dena ongi...\nZein motatako sozietatea aukeratu behar dut nire negoziorako?Emakumeak eta ekintzailetza Neskworking-aren eskutik


Soledad Murillo-k: "Emakumeok geure denbora hipotekatuta jaiotzen gara"\nHome / Berdintasunerako emanaldiak / Soledad Murillo-k: “Emakumeok geure denbora hipotekatuta jaiotzen gara”\n07:39\tBerdintasunerako emanaldiak 1,054 Views\nSalamancako Unibertsitateko Soziologia irakaslea eta 2020ko urtarrilera arte Espainiako Gobernuko Berdintasunerako Estatu idazkari izandakoa, Soledad Murillo de la Vega, protagonista izan dira Portugaleteko Udalak Emakumearen Nazioarteko Eguna dela-eta antolatutako hitzaldi telematikoan. ‘Zaintzeko balentria’ hitzaldiarekin, ardura partekatua, elkarrekikotasuna (berdintasunaren egiaztatzaile gisa) eta urratzea (berdintasunari dagokionez aurrera egiteko tresna gisa) defendatu ditu.\n“Erantzunkidetasuna errealitate izatetik urrun dago, eta kontziliazioa tranpa bat da. Emakumeok ongizatea sortzen diegu gurekin bizi direnei, baina ez dago elkarrekikotasunik “, dio Soledad Murillok. Datuek berresten dute. Azken urtean, lau emakumetik batek uko egin dio bere lan guztiari edo zati bati, seme-alabak, mendeko pertsonak eta adinekoak zaintzeko. % 74k opor-egunak erabili dituzte, beste batzuek eszedentziak hartu dituzte, soldatarik gabeko egunak edo% 100eko lanaldi-murrizketak soldatarik gabe. “Soldata edo lanaldi murrizketa honek hazkunde aukerak oztopatzen dituen eta gure etorkizuna eta erretiroa arriskuan jartzen dituen desberdintasunean sakontzen duela jakin behar dugu. Erantzunkidetasunaz hitz egiten ez badugu, zainketen erantzukizuna emakumeena izaten jarraitzen du “.\nSoziologo feministaren ustez, elkarrekikotasuna funtsezkoa da zainketen banaketa ekitatiborako: “Elkarrekikotasun hori ez badago, gertatzen dena da emakumeak bere denboraren dohaintza egiten duela, bere zaintzaren kaltetan, beste batzuek soberako denbora izan dezaten. Elkarrekikotasunaz berdintasunaren egiaztatzaile gisa hitz egin behar da; zaintzak funtsezkoak dira bizitzan, baina banatuta, elkarri baloratuta eta itzulita, eta ez da inola ere desjabetuko proiektu propioak izateko gaitasuna “.\nIrakasleak azpimarratu du presio sozial handia dagoela emakumeek “beren generoarekin koherente izan daitezen”. Zaintzak gure lantzat hartu ditugu. Horregatik, zaintza-denbora uzten denean erruduntasuna agertzen da. Alde horretatik, erruduntasuna sentitzen dugun bakoitzean gure generoa hausten ari gara, pertsona aske bihurtzeko. Erruduntasuna urraketaren froga ukaezina da, eta urratzaileak izan garen bakoitzean aurrera egin ahal izan dugu berdintasunari dagokionez “.\nSoledad Murilloren ustez, emakumeen denbora edukitzea “botere ekintza bat da. Zaintzak bikainak dira alertak ditugun bitartean eta geure buruari galdetzen diogunean zergatik zaintza ez den banatzen, zergatik ez den elkarrekikotasunik eskatzen, eta zergatik desjabetzen ari zaizkidan hazteko aukera eta etorkizunekoa besteen bizitza zaintzeko eta mantentzeko. Arpilatzen gaituen zaintzari uko egin diezaiokegu eta kalitatezko zaintzarekin gera gaitezke. Desertatzea asko gustatzen zaidan hitza da, bidegabetzat jotzen dugun inposaketa alde batera uztea esan nahi duelako. Etxeko desertzioak ez du esan nahi zaintza deskalifikatu behar denik, baizik eta zaintza emakumeen lurralde esklusiboa dela uste delako”, amaitu du irakasleak.\nPrevious Portugaletek kale-izendegian sartu du Martxoaren 8a plaza, aitormen gisa emakume guztiei eta borroka feministari\nNext Portugaletek abian jarri du 60 urtetik gorako emakumeen artean indarkeria matxista detektatzeko eta artatzeko programa berritzailea


Izokin fresko eta aguakatezko tartarea | Consumer\nIzokin fresko eta aguakatezko tartarea\n300 g de izokin fresko solomoa\n200 g de akuilu\nAnisakisarekin arazoak prebenitzeko, izokin-solomoa izoztu beharko dugu 24-48 orduz. Izoztutakoan, hozkailuan desizoztu beharko dugu, gero tartarra egiteko. Bere propietateak eta testura gal ez ditzan, poliki eta seguru desizoztu behar da hozkailuan.\nIzokin freskoa kubo txikitan moztu, eta puska horiek lima erdiko zukuarekin, oliba-olioarekin eta gatz pixka batekin nahastu, hozkailuan gorde eta 30 minutuz. Behin marinatuta, iragazi egiten dugu, eta iragazi egiten dugu, izokin marinatua zuku eta zaporea hartzen aritu den zukutik bereizteko.\nTipulin freskoa zatitu, tomate oso heldua eta ahuakate zuritua, dena karratutxotan. Izokin xukatuari gehitu, kontu handiz nahastu, tipulin pixka batekin zatitu eta utzi hozkailuan beste 30 minutuz, zerbitzatu aurretik.\nEntsaladan zerbitzatzen ditugu, letxuga askotako letxuga eta tomate-zatitxoekin, eta muntaketa-uztai baten laguntzaz forma zilindrikoa ematen dugu. Hautseztatu tipulin berriaz zerbitzatzeko unean.\nKaloriak 242 12%\nErrezeta gozo-gozoa izokinarekin osagai nagusi gisa, arrain urdina, A, B3, B6, C eta mineral mineralak, sodioa, fosforoa, kaltzioa, potasioa, magnesioa eta burdina bezalako mineralak. Bihotz-babesa duen elikagai handia, omega 3 gantz azidoen presentzia handiari esker. Aguakatearekin prestatzen da, elikagai horren osaera nutrizionala ia perfektua da. Bihotzera osasungarria da, omega 3 gantz azidoen ekarpenari esker. Zuntz iturri da, E, C eta A bitamina ugari, eta horrek ematen dio herdoilaren aurkako ahalmen handia. Zinka, burdina, selenioa, sodioa eta fosforoa ditu, eta muskulu-masa hazten eta konpontzen laguntzen du, dauzkan proteinen kantitatea eta kalitatea direla eta. Errezeta handi honek onura handiak dakarzkio organismoari.


Ebaluazioa Moodle-n: kalifikazio-liburua eta tailerra. :: ikasi :: Udako Euskal Unibertsitatea\nEbaluazioa Moodle-n: kalifikazio-liburua eta tailerra.\nUdako Ikastaroak :: Pedagogia, Informatika\nHasiera-data: 2012(e)ko ekainaren 28a\nAmaiera-data: 2012(e)ko ekainaren 29a\nOrdutegia: Astean zehar. 9:00-14:00\nMatrikula-epearen hasiera: 2012(e)ko maiatzaren 14a\nMatrikula-epearen bukaera: 2012(e)ko ekainaren 20a\nIkastaro honi 12 ordutako Balio Akademikoa aitortuko zaio.\nMoodle-k, ikasgela birtualak sortzeko aplikazioa den aldetik, ebaluazioa hainbat moldetan garatzeko tresnak eskaintzen dizkigu. Tailer honetan birtualitatean erabil daitezkeen ebaluaziorako estrategiez egingo dugu hausnarketa eta gero zenbait tresna aurkeztuko dira ebaluazio sumatiboa nahiz ko-ebaluazioa garatzen laguntzeko.\nTailer hau Moodle-ren 2.0 bertsioko plataforma batean gauzatuko da.\nAbel Camacho Romero\nEuskal Filologian lizentziatua eta une honetan Santurtziko Udaleko prestakuntza-teknikaria. Euskara ikasteko materialen idazlea. Irakasleen prestatzailea didaktika eta hezkuntzarako teknologia-ikastaroetan. e-learning aholkularia. UEUkidea.\nPedro Lonbide Lizarralde\nBirtualitatean erabil daitezkeen ebaluazio-estrategiez hausnarketa bultzatzea.\nMoodle-k ebaluaziorako eskaintzen dituen tresnak ezagutzea.\nMoodle-ren kalifikazio-liburua norberaren beharretara egokitzen trebatzea.\nMoodle-ren tailerra modulua erabiltzen trebatzea.\nEbaluazioaren zenbait dimentsio.\nEbaluazio-motak: formatiboa, sumatiboa eta ko-ebaluazioa.\nMoodle-ren ebaluaziorako tresnak.\nMoodle-ren kalifikazio-liburua: kategoriak, kalifikazio-elementuak, kalifikatzailea eta erabiltzailearen txostena.\nMoodle-ren tailerra: ezarpenak, lanen bidalketa, ebaluazio-aldia, kalifikazioa ebaluatzeko aldia eta rol-esleipenak.\nHainbat argibide teorikoren ondoren, tailer honetako partaideek kalifikazio-liburua eta tailerra moduluaren erabilera praktikoa burutuko dute. Batetik, nork bere ikastaroaren kalifikazio-liburua sortu eta kudeatuko du horretarako propio eskainitako jarduerak erabilita; bestetik, partaideen artean tailer bat garatuko da. Ikastaroaren izaera erabat praktikoa izango da, beraz.\nMoodle-ren erabileran oinarrizko trebakuntza duen edozein irakasleri.\npedagogia, moodle ebaluazioa, e-irakaskuntza, on line irakaskuntza, irakaskuntza telematikoa, moodle, ikasgela birtualak, eibar, udako ikastaroak


barren.eus - Emakumeak ez dira beldurrez jaiotzen\nArgitaratua: 2017-11-24 11:23\nAzaroaren 25a, Emakumeenganako indarkeriaren aurkako Nazioarteko Eguna dela eta, urte osoan kezkatzen gaituen gai bati helduko diogu: indarkeria matxistari.\nGure gizarte-egituretan, emakumeak menpekotasun egoeran bizitzea bermatzen duen kultura matxista dago. Emakumeak ez dira beldurtuta jaiotzen, irakatsi egiten zaie beldurra sentitzen, defendatzen irakatsi beharrean. Arazo horri aurre egiteko, funtsezkoa da haur zein nerabe berdintasunean oinarritutako balioetan heztea eta horren ardura daukagu helduok, besteak beste, guraso eta hezitzaileok.\n"Kontuz zertan zabiltzan",\n"kontuz norekin zoazen",\n"bakarrik ez ibili",\n"arropa hori laburregia da"\neta antzeko esaldiek emakumeen gain jartzen dute eraso posibleen ardura. Erasotzaileei, berriz, erantzukizuna kentzen diete.\nJakin badakigu gure mezuek nerabeen izaera eta erabakietan eragina dutela. Horregatik, Indarkeria sexistaren aurkako gidatik abiatuta, hezkuntzan eta gizartean dauden aurreiritzi sexistak identifikatzeko tresnak ematen saiatuko gara. Horrela, guk ere, erantzukizuna hartu dezagun.\n- Emakumeen gauzak eta gizonezkoen gauzak daudela sinistea.\nGenero rolak esleitzen zaizkie emakumeei eta gizonei. Nesken rolak ugalketari, hazteari, zainketei, sostengu emozionalari... lotutakoak izango lirateke eta mutilen rolak berriz, produkzioarekin, mantenu eta sostengu ekonomikoarekin zerikusia duten lanekin lotutakoak.\n- Neska eta mutilak modu desberdinean hezita daudela pentsatzea.\nMutilek erasokorrak, menderatzaileak, gogorrak, bizkorrak... izan behar dutela uste da eta neskek, berriz, gozoak, maitekorrak, mendekoak...\n- Indarkeria gizon gutxi batzuek duten arazo pertsonala dela sinistea.\n"Eskua konturatu gabe askatu du",\n"bere desioak kontrolatzen ez daki" edo\n"droga eta alkohol gehiegi hartzen du"\nmoduko pentsaerak, gizartean dagoen indarkeria berezkotzat hartzeko justifikazioa dira.\n- Erasoen eragileak emakumeak direla sinistea.\nEmakumeei erasotzailea probokatu izana leporatzen zaie maiz:\n"zerbait egingo zenuen",\n"eskote horrekin zer nahi duzu, ba?",\n"esan nizun kontuz ibiltzeko" edo\n"ez zinen hortik ibili behar"\nbezalako mezuekin, erasoaren ardura emakumeei dagokiela sinestarazten zaie, erasotzailearen jarrera gaitzetsi eta berari ardura eman gabe.\n-Indarkeria sexistaren kontra ezin dugula ezer egin pentsatzea.\nNeskei beraien bizi-espazioa hartzera, ziurtasunez ibiltzera eta beraien irizpidearekin fidatzera bultzatu behar zaie. Zerbait gaizki doala sumatzean eta zerbaitek gogaitu edo kaltetzean, erabakia hartu dezaketela jakinarazi behar zaie. Baita, ezetz esateko eskubidea dutela gogoratu ere, inork ez daukala berak nahi ez duen ezer egitera behartzeko eskubiderik.\nMutilen kasuan, beraien zeregina ere garrantzitsua dela jakinarazi behar zaie. Gizontasun hegemoniko eta maskulinotik at, beste mota asko daudela gogorarazi zaie. Baita, erasotzaileei ezetza ezetza dela eta emakumearen ordez ezin dutela erabaki argi utzi ere. Ligatzeko moduak ere anitzak direla ikusarazi behar zaie, gogaikarri edo lotsagabe izan gabe. Horrez gain, erasotzaileen kide ez izatea eta egoera matxistak salatzea beharrezkoa dela ulertarazi behar zaie.\nEmakumeak ez dira beldurtuta jaiotzen, irakatsi egiten zaie beldurra sentitzen. Emakumeei ez zaie defendatzen irakasten, eta horren ondorioz, erasoak jasateko arrisku handiagoa dute.\nGure esku dago eguneroko diskurtsoak, jarrera eta portaerak aldatzea berdintasunean hezteko.\nPentsatu, eztabaidatu eta ekin!\nBeldur Barik jarrerakin!\nBerdinsarearen "Indarkeria sexistaren aurkako gida": http://www.ondarroa.eus/Documents/gida-indarkeria-sexistaren-aurka.pdf\nFequiapak -Gipuzkoako ikasleen guraso elkarteen federakuntza librea- familiei zuzendutako "Genero indarkeria nerabezaroan" gida: http://www.feguiapa.org/index_htm_files/GUIA%20VIOLENCIA%20DE%20G.-%20FAMILIAS-EUSKERA.pdf


Archives for Bideoak » Eibarko Umeen Liburutegia - Ume eta gaztetxoen txokoa\nPosts in category Bideoak\nFamilia zikloabentura Canal du Midi-n zehar\nTagged asier aranzabal, bidaiak, bizikleta, mila gallastegi\nPottokiak ezagutzen dituzu? Aita Pottokia, pottoki filosofoa, pottoki bihurria… eta Gargamel gaiztoa. Etorri liburutegira eta ezagutu marrazki bizidun hauek, benetan dibertigarriak. Telebistako saio guztiak ditugu.\nPottokiak zure liburutegian


Iheslariekin elkartasun sarea hedatzen. | IpEH Antifaxista\nAccueil » Euskal Herria » Iheslariekin elkartasun sarea hedatzen.\nIheslariekin elkartasun sarea hedatzen.\nPosted on 14 septembre 2015 in Euskal Herria\nEkialde Hurbilean gerlan diren herrialdeetatik ihes egiten duten jendeei harrera emateko, Europako beste herri batzuen gisara, Euskal Herriko hainbat hautetsik beren herria « elkartasun sarean » sartu dute. Ipar Euskal Herrian, Donibane Lohitzune eta Bokale dira ekimenarekin bat egin du dute azken herriak.\nIpar Euskal Herrian, Atharratzeko, Biarritzeko eta Hendaiako auzapezek Ekialde Hurbileko iheslariekin elkartasunez beren herria « elkartasun sarearen » barne jarri ondoan, Bokalek eta Donibane Lohitzunek erabaki bera hartu dutela adierazi dute.\nIrailaren 9an, Herri Berri taldeari erantzunez, Donibane Lohizune errefuxiatuen harrera herria izanen dela adierazi du Peyuco Duhart auzapezak. Bere « diru eta material ahalen arabera, Siriako errefuxiatuen errezebitzeko [Estatu frantseseko] maila nazionaleko ahaldeginekin bat egiteko prest » dela baieztatu du.\nGisa berean, Bokaleko auzapez den Francis Gonzalezek duela bi egun Christophe Martin eta Pierre Favraud hautetsi sozialistek helarazitako mezuari baikorki erantzun dio. « Ezin dugu iheslari horiei harrerarik ez eman », bere iritziz. Gainera, Gonzalezek gogorarazi du jarrera hori ez dela berrikuntza bat herriarendako, baizik eta ohidura bat. « Beste garai batzuetan ere iheslari andana bat egon da Bokaleko herrian, ene aita bera iheslaria da », adierazi du.\nMugak eta zailasunak\nEkialde Hurbileko etorkinei harrera eman behar zaiela ez dute zalantzan jartzen, haatik, iritzi horren gauzatzeko mugak eta zailasunak ere nabarmendu dituzte auzapezek. Gonzalesen arabera « Bokalek ez du harrera egoki baten emateko gaitasunik, hauek prefeturarekin zehaztu beharko dira, Estatuak ematen dituen baldintzen arabera ».\nDonibane Lohitzunekoak, gisa berean, soilik « Estatu, hautetsien elkarte eta hiriguneen arteko baliabide antolatu eta partekatuak » finkatuz gauzatuko zituela erabakiak jakinarazi du. Alabaina, harreraren baldintzak Pirinio Atlantikoetako prefetarekin definituak izanen zirela zehaztu du.\nHain zuzen ere, irailaren 12an, Bernard Cazeneuve Barne Ministroak elkartasun sarean diren herrietako hautetsiak bilkura batera deitu ditu, denen artean iheslarien harrera baldintzak eztabaidatu zein adostu ditzaten.\nSource: kazeta info


About: Klaus Friedrich Roth\nKlaus Friedrich Roth (Breslau, Alemania —gaur egun Wrocław, Polonia—, 1925eko urriaren 29a – Inverness, Eskozia, 2015eko azaroaren 10a) alemaniar jatorriko britainiar matematikaria izan zen. Londresko St. Paul's eskolan egin zituen lehenengo ikasketak. Titulua Cambridgen atera zuen, 1945. urtean. Graduatu ondoren, Gordonstoungo eskolan (Eskozia) irakasle-laguntzaile hartu zuten. 1946an Londresa itzuli zen, hango Unibertsitate Eskolan ikerlanean jarraitzeko. Doktoregoa 1950ean amaitu zuen, eta 1961ean irakasle-postua lortu zuen. Urte horietan balio handiko lana egin zuen matematiketan: zenbaki aljebraikoen hurbilketaren problema ebatzi zuen 1955ean, arrazionalen bidez; ordu arte, matematiketako problema handienetako bat izan zen. Lan horri esker, Fields domina eman zioten Edinburgoko Nazioa\nKlaus Friedrich Roth (Breslau, Alemania —gaur egun Wrocław, Polonia—, 1925eko urriaren 29a – Inverness, Eskozia, 2015eko azaroaren 10a) alemaniar jatorriko britainiar matematikaria izan zen. Londresko St. Paul's eskolan egin zituen lehenengo ikasketak. Titulua Cambridgen atera zuen, 1945. urtean. Graduatu ondoren, Gordonstoungo eskolan (Eskozia) irakasle-laguntzaile hartu zuten. 1946an Londresa itzuli zen, hango Unibertsitate Eskolan ikerlanean jarraitzeko. Doktoregoa 1950ean amaitu zuen, eta 1961ean irakasle-postua lortu zuen. Urte horietan balio handiko lana egin zuen matematiketan: zenbaki aljebraikoen hurbilketaren problema ebatzi zuen 1955ean, arrazionalen bidez; ordu arte, matematiketako problema handienetako bat izan zen. Lan horri esker, Fields domina eman zioten Edinburgoko Nazioarteko Kongresuan (1958). Rothek beste problema batzuk ere ebatzi zituen, esate baterako 1935ean Erdös eta Turánek azaldutako aierua. 1966an Londresko Imperial Collegeko Matematika Hutseko saileko katedra lortu zuen, eta han jardun zuen 1988. urteraino. Hurrengo urteetan irakasle-bisitari izan zen, eta 1996an Eskoziara itzuli zen. Fields dominaz gainera, beste ohore asko jaso zituen Rothek: De Morgan domina, Londresko Matematika Elkartearen eskutik (1983), eta Sylvester domina, Errege Elkartearen eskutik (1991), besteak beste. Errege Elkarteko eta Edinburgoko Errege Elkarteko kide ere bazen. (eu)\nKlaus Friedrich Roth (Breslau, Alemania —gaur egun Wrocław, Polonia—, 1925eko urriaren 29a – Inverness, Eskozia, 2015eko azaroaren 10a) alemaniar jatorriko britainiar matematikaria izan zen. Londresko St. Paul's eskolan egin zituen lehenengo ikasketak. Titulua Cambridgen atera zuen, 1945. urtean. Graduatu ondoren, Gordonstoungo eskolan (Eskozia) irakasle-laguntzaile hartu zuten. 1946an Londresa itzuli zen, hango Unibertsitate Eskolan ikerlanean jarraitzeko. Doktoregoa 1950ean amaitu zuen, eta 1961ean irakasle-postua lortu zuen. Urte horietan balio handiko lana egin zuen matematiketan: zenbaki aljebraikoen hurbilketaren problema ebatzi zuen 1955ean, arrazionalen bidez; ordu arte, matematiketako problema handienetako bat izan zen. Lan horri esker, Fields domina eman zioten Edinburgoko Nazioa (eu)\nKlaus Friedrich Roth (eu)\ndbr:Klaus Friedrich Roth\nwikidata:Klaus Friedrich Roth\ndbpedia-de:Klaus Friedrich Roth\ndbpedia-es:Klaus Friedrich Roth\ndbpedia-fr:Klaus Friedrich Roth\ndbpedia-it:Klaus Friedrich Roth\ndbpedia-ja:Klaus Friedrich Roth\ndbpedia-ko:Klaus Friedrich Roth\ndbpedia-nl:Klaus Friedrich Roth\ndbpedia-pl:Klaus Friedrich Roth\ndbpedia-pt:Klaus Friedrich Roth\ndbpedia-wikidata:Klaus Friedrich Roth


Herritarron Epaiak Donostian jaso ditu 197/2006 doktrinaren aurkako ekarpenak | Euskal Herria | Naiz\nHerritarron Epaiak Donostian jaso ditu 197/2006 doktrinaren aurkako ekarpenak\nDonostiara heldu da eguerdian euskal presoei ezarritako bizi arteko espetxe zigorra salatzea xede duen Herritarron Epaia ekimena. Txalupaz iritsi da hiriburu gipuzkoarreko kaira eta ehun lagun inguruk lehen harrera egin diote. Ondoren, 197/2006 doktrinaren aurkako ekarpenak idatzi dituzte herritarrek kaieran.\nNAIZ.INFO|2013/08/17 16:55 Eguneratua:\nHerritarrek ekimenaren kaieran idazten dituzte euren ekarpenak. (Herrira)\nHerritarron Epaia, 197/2006 doktrinaren aurkako ekimena, Donostiara iritsi da gaur, txalupaz. Hiriburu gipuzkoarreko kaiko lehen espigoian egin diote harrera eta ondoren euren ekarpenak egin dituzte herritarrek ekimenaren lekuko den kaieran. Ondoren kalejira egin dute jai giroan. 21.30ean ekitaldia izango da, gainera, Easo plazan eta aurrez Xibaro kofradiak antolatutako herri bazkaria izan da La Flamenka gunean.\nEkimena ekainean Tafallatik abiatu zen abiatu zen, Ines del Rio preso nafarraren jaioterritik. Herrirak ohar bidez del Rioren egoera gogoratu du eta kasu honetan epaia «emana» dagoela adierazi dute, Estrasburgeko epaitegiak 2012ko uztailean eman zuen ebazpenean eta euskal gizarteak 197/2006 doktrinaren aurka azaldutako jarreran.\n80 herri baino gehiagotan ekarpenak jaso ostean irailaren 14ean Iruñeko Anaitasuna pabilioiean amaituko da ekimena. Bertaratzeko deia eginez bideoa ere prestatu du Herrirak:


Ezkabako talaiatik: September 2008\nValentino Rossi, Il dotore, mundiala da. Mundiala eta munduko txapelduna. Gaur, Japonian, berriz irabazi du, dotore-dotore irabazi ere.\nBeste pilotuek diotenez, ez dago ezer izugarriagorik Rossi atzetik datorkizula ispiluan ikustea baino; motorrarekin bat eginik italiarraren kaskoa ikusten baduzu, jai duzu; ordurako beranduegia da. Ordurako badakizu italiarrak hartuko dizula aurrea eta 46 zenbakiduna izanen dela zure aurretik joanen den Yamaha. Zalantza bakarra omen da nondik eta noiz aurreratuko zaituen. Oraingo bihurgunean? Hurrengoan?\nGainera, kaskoa erantzitakoan ere, tipo xelebra da; jatorra, libertigarria eta katxondo hutsa... Eta, batez ere, guapoa, oso guapoa...\nKataluniako sari nagusitik, Montmeló-tik, lagun batek ekarritako kamiseta jantzi dut... Baina ez dakit oso dotore nagoen.\nPosted by Itxaurdi at 20:37 No comments: Links to this post\nIrailaren 27an, Gudari Egunean, ipuin bat Joseba Sarrionandiak aspaldi idatzia. Ainhoari gutunak liburu ospetsutik ateratako 14. gutuna da, eta irakurri nuen lehenbiziko aldian, duela nahi baino urte gehiago, hunkitu ninduen.\nBarka biezat irakurleak Euskaltzaindiaren arau ortografikoak eguneratu baino lehenagoko bertsioari eutsi badiot transkripzioa egitean; antzinako kutsua duen baina gaurkotasunik galdu ez duen ipuin zoragarri hau bere horretan uztea nahiago izan dut, duela hogei urteko xarma hura berriz gozatu nahian.\nAntigualean Inperio arrotz batek gure herria okupatu zuelarik, jendea errebelde altzatu zen herriska eta mendietan. Erresistentzia talde tipitan antolatzen zen han hemenka, baina gure jendeak ez zuen apenas harmarik Enperadoreari aurre egiteko, eta bere harmada handiak bere larderia ezarri zuen nahinon.\nEgun batez, errebelde batzu oihanaren bihotzean zihoaztela, suge bat agertu zitzaien bideska bazterrera. Sugea aizkora bat inguratuz zutitzen zen. Eta sugeak esan zuen:\n"Hau ezazue aizkora hau"\nGazte errebeldeel aizkora hura hartu zuten, sugea artean sasitzetan ezkutatzen zela. Eta harrez gero gure herriko burrukalariek, aizkora harekin, gerla krudel eta luzeari hasiera emanaz, Enperadorearen soldadoei kontra egiten zieten.\nBehin eta berriro burrukatu ziren, eta erori ziren soldadoak, eta erori ziren errebeldeak, eta gerla horrela iraun zuen hamaika eta gero beste hamaika urtetan zehar. Harik eta Enperadorearen harmada gogaitu zen arte. Eta orduan Enperadoreak bere harmada odolustu hura bere erresumaren mugetara erretiratzea agindu bide zuen.\nEta gure herri tipira bakea itzuli zen askatasunarekin batera. Eta burrukan ihardunak ziren neska mutilak iada beren etxeetarantza zihoaztela, eta kantuz zihoazten, troka ilun baten alboan sugea agertu zitzaien berriro, esanaz:\n"Itzul egidazue utzi nizuen aizkora"\nEta errebelde garaile haiek, harriturik, aizkora izugarri hura han bertan lurrean utzi zuten. Eta beren etxeetara, beren eginbide arruntetara joan ziren.\nOraindik orain, nahi baino urte gehiago igaro eta gero, ipuin honek hunkitzen nau.\nPosted by Itxaurdi at 10:33 No comments: Links to this post\nGerraren aurkako hitzak\nGerraren aurkako hitzak eta kantuak aireratu genituen bart. Hipocresía Infinita taldearen ekimenez, bosgarren urtez egin da Barañainen, batzuek maltzurki -edo ez horren maltzurki- Buenos Aires deritzen herrian, Ezkabako Talaiatik gertu xamar. Ohi den bezala Barañainen, atzo haizeak fir-fir ari zuen... eta gerraren aurkako hitzak eta kantuak eraman zituen haizeak. Ez dakigu, baina, gerraren aurkako aldarriak aditu behar zituztenen belarrietara heldu ziren gure kantuak eta kontuak. Kontu eske ari gintzaizkien... Jakinen zuten, nonbait, zeren aurreko urtean ez bezala, aurten ez zen agertu Barañaingo alkate jaun txit agurgarri izendatu berria... Nik nahiago dut horrela; mugagabeko hipokresia infinitu zuritzaileari stop! Nolanahi den ere, Ezkabako Talaia honetan jarri ditut irudi batzuk eta atzo irakurritako poema xume bat, Barañaingo haizeak betiko eraman ez dezan Ezkabako botiletako taupaden oihartzuna.\nJaengo Ángel Mena Gómez-en taupadak\nCuencako José Alarcón Carrillo-ren taupadak\nBizkaiko Andrés Cangoiti Cuesta-ren taupadak\nbehar baino hirurogeita hamar urte beranduago.\nEzkaba mendian hamaika hilotz barreiaturik.\nGoian beude esango dute kristauek;\nbeude, baina ez han, goian,\nbaizik geure gogoan,\nfaxismoaren kartzela beltzetan hildako horiek guztiak, Guardia Zibilaren baleen bidez eraildako horiek guztiak, torturaren bidez eraildako horiek guztiak,\nziega beltzen isolamenduan eraildako horiek guztiak,\nosasun atentzio faltagatik eraildako horiek guztiak.\nBeude gure gogoan eta atseden har bezate,\nhistoriak agintzen duen duintasunez,\nezez ez mendian barreiaturik,\nzulo beltz galduetan,\nbotila txuri bana ondoan dutela\nEz al zenekiten?\nbotila bana izan dute ondoan urte hauetan guztietan\nisilpeko salatari,iragan beltzeko oroigarri txuria\neta botilotan hildakoaren datuak zeuden idatzirik,\ntxuri gainean beltz.\nDenboraren joan-etorriek paper erreak bihurtu dituztenez,\nborreroen ondorengoek botilok\nhutsik zeudela egin dute aldarri\nhezur zurien gezur beltza.\nEzen hildakoen bihotz-taupaden oihartzuna zuten gorderik.\nEta zuk ere aditzen ahal duzu\nJaengo Ángel Mena Gómezen taupaden oihartzuna, Cuencako José Alarcón Carrilloren taupaden oihartzuna, Bizkaiko Andrés Cangoiti Cuesta-ren taupaden oihartzuna...\nEta oraindik lurpean zain dauden guztien taupaden oihartzuna.\nPoesia emanaldia 7ak laurden gutxitan hasi zen eta Aspaldikuren blogean ikus daiteke informazio osagarria; eta ekitaldiaren argazkiak.\nPoesia ez ezik, prosa ere irakurtzeko parada izan nuen, eta blog honetan irakur dezakezu testua, kalkulagrama bat.\nPosted by Itxaurdi at 19:46 No comments: Links to this post\nLabels: gerra, poesia\nPosted by Itxaurdi at 10:58 No comments: Links to this post\nAsteburu honetan Max Hamann-en ikastaro bat hartu dut. Dokeos Learning Management System-aren gaineko ikastaroa izan da, eta hagitz interesgarria izan da.\nBukaeran iritzia emateko eskatu digu eta horretan ari naiz. Niri gustatu zait, arina egin zait eta ez naiz aspertu... aste osoaren zama handia gainean daramadan arren. Abiadura anitzeko ikasketariak izan gara eta hori nabaria izan da. Garrantzitsuena izan da baliabide piloa erakutsi digula, eta gure kasa ibili beharko dugu, dexente ibili ere, ikusitako guztia ikasteko.\nGNU lizentzia duen kode irekiko softwarea: Sourceforge.\nLiburu digitalak sortzeko tresna: MyCrapbook 4.0\nPower Point zaharrak berrerabiltzeko on line: Xagraren adibidea.\nWebquestak sortzeko, euskaraz.\nAudioak lantzeko ezinbesteko tresna, audacity.\nPlataforma bat hizkuntzak ikasteko, buusu, nire alemana lardaskatzeko.\nEta Extremadurakoen bitxia: atenex -en barnean dagoen "constructor" delakoa.\nLau katu eta bost txito, ikastaroa bukatu eta kitto.\nPosted by Itxaurdi at 13:45 No comments: Links to this post\nGaurko albistea da: Amnistiaren aldeko mugimenduko kideak kartzelara. Iragarritako bidegabekeria bat da; jakin, badakit. Baina iragarria izanagatik ez al dugu salatu behar bidegabekeria ? Barneak erretzen dizkigun suak ez al dizkigu bihotza, eta eztarria, eta burua, eta begiak kiskaltzen?\nBatzuei 10na eta bestetzuei 8na urteko kartzela zigorra. Erraza da esaten! Hitz horiek ez lirateke larriak izango, baldin eta hitz horiek beraiek dakartena ezagutuko ez bagenu. Elkartasuna, herritarren samurtasuna nahi dute hautsi... Ni honetaz guztiaz gehien mintzen nauena da euskaldun batzuen axolagaberia, horrelakoetan gordetzen duten isiltasuna... Ahantzi al dute Bertold Brech-en poema? "Lehenbizi, judutarrak harrapatzera joan ziren; ni judutarra ez naizenez, (...)" Eta Benito Lertxundiren kanta? "Eta poeta, eta poeta, ixilik gelditu da... " Horrelakoetan erakusten da garen ala ez garen! Eta bagara ala ez gara!\nElkartasuna kriminalizatu nahi dute... Alferrik, baina! Literaturari begira egoten den blog hau, egun batez bada ere, kartzelan dauden euskaldunei besarkada bero bana bidaltzeko baliatuko dut, birtuala bada ere.\nElkartasuna hautsi? Sekula ez! Eutsi, ez etsi, eta Espainiari hortzak erakutsi!\nPosted by Itxaurdi at 21:07 No comments: Links to this post\nPosted by Itxaurdi at 17:37 No comments: Links to this post\nPosted by Itxaurdi at 20:39 1 comment: Links to this post\nBerriozarko Alderdi Sozialistak egindako eskuko programan agertzen da: jai zoriuntsuak.\nBatzuen ustez lorpen handia omen da Alderdi Sozialistak euskara pixka bat sartzea euren eskuko programa horretan...\nBaina euskaraz oso gutxi jarri zuten eta jarri zutena, gainera, gaizki.\nAlderdi Sozialistakoek programa horretan erdarazko testua jarri dute eta, euskaraz data eta agur hori.\n“Jai zoriuntsuak” (sic) jartzeak adierazten du ez dakitela idazten Berriozarko Sozialistok jai zoriontsuak opa dizkizuegu, eta galdetzeaz ere ez direla arduratu; pa ke? ezta? Nahikoa omen da “jai zoriontsuak” laburrago horrekin; azken finean, itxurakeria, itxura ematea. Hori jarri nahi zuten, baina hor ere hitz bat gaizki; ene ustez, itxurakeriagatik egin dute eskuko programa hori eta, gainera, akats horiek agerian uzten dute axolagabekeriaz ere jokatu dutela.\nBestalde, eskuko programa horretan data ere gaizki jarri zuten: akats gramatikal arrunt bat: 31era(sic). Tira! Hogeita hamaikak barezko a daukanez, e epentetiko hori ez zen beharrezkoa; hala ere, ez da oso-oso larria, baina arauak ez ditu betetzen eta akatsa da.\nEta euskaraz horren gutxi ekartzeko, akats gehiegitxo, ezta?


Igesko urriaren azkenetan danori arritu ta itxi euzkun gertaera bat izan genduan: Suezia'ko Akademiak, urtero lez, literatura nobel-saria irabazlearen izena emon eban eta irabazlea danok dakigunez Jean Paul Sartre filosofo ateoa.\nBarri onek ez eban euki abegi ona eguneroko eta aldizkari geienetan; borondate oneko gizonak zer-esan asko agertu ebezan jaso orren aurka.\nOnetariko batzuk astertzera noa artikulo labur baten.\nBaña zer-esanak astertu baño len asi gaitezan Sartre'n filosofiak emoten dauzkuzan barri batzuk ikusten.\nNor dogu gizon au? Danok dakigunez gaur eguneko esistenzialista filosofoen artean ospetsuena dogu Sartre.\nAzkenengoen artean Sartre dogu nagusi.\nGizon onek, Jaungoiko billa, Aren arazoan gabiltzan kontura barre egiñez, zelan leiteken itautzen dauzku orrenbeste denbora galtzea ez dan gauza baten atzetik.\nJaungoikoa baztertu ondoren, bere barruan ustasun larri bat daukolez, or dabil bere idazkietan, jo ta ke bizitzaren azalmen bat emon naiean, bizitza argitu leiken argi baten billa.\nEta azalmen edo argi ori absurdoan aurkituko dau; absurdoa izango da Sartre'n egi nagusia, egi bakarra; batzuetan ezebeza, besteetan angustia existencial deitzen dautzon absurdo ori izango da Sartre'n metafisika guztia.\nSartre'n filosofian mundu onetako gauzak sentidu bako ezerezak baño ez dira; esate baterako, bizitza alperreko griña bat baño ez dala diño, eta bizitza onek ezin leike eskeñi garrastasuna, mingostasuna eta larritasuna baño.\nAu da, gitxi gorabera Sartre'n ikasbidea.Koskorra eta okerra benetan!\nOnek eta beste olako zapokeri asko irakasten dauzan gizonari emon dautze literatura nobel-saria.\nEta len esan dogu lez, borondate oneko gizonak etziran konforme geratu.\nOrregaitik ez gara miraritzen esate baterako bere Les mots liburuak euki daben ataria ikusita; liburu ori joan zan urtean Frantzia'n ataririk aundiena euki eben liburuen artian aurkitzen dogu 150.000'ko tirada bakarragaz.\nBaña estiloa bakarrik ezta naikoa literatura sari bat irabazteko; estiloa ta mamia biak batera, kontuan euki bear dira.\nSartre'n lana ez dauko lez, ez poztasunik, ez argirik, ez berotasunik, egiten dabena da bere irakurleen arimako bizitza kendu eta pesimismo larri eta mingots bat itxi.\nGañera Nobel'en asmoa aurrerapenak eta argi barriak sarituaz munduaren onerako jokatzea izan zan.\nOrretarako bost sari jarri eban: fisika, kimika, medizina, literatura eta pake-sariak.\nAren naia izan zan pakearen eta argi barrien alde zintzo jokatzen ari diran gizonak saritutia eta orretarakoxe itxi ebazan bere diru guztiak.\nDerrigorrean okerra euki bear, ez Jainkoan, ez bizitzan siniesten ez dabenak, alkar-maitasunik eta itxaropenik bageko bizitza irakasten daben gizonak.\nEz da erreza obra negatiboaurik aurkitzea.\nGizadiari amaika kalte egindako gizona dogu Sartre eta alan ta guztiz be gure egunetako kultura maixutzat jarri dabe.\nOrain Suezia'ko Akademiari itaun bat: zer ikasi bear dogu maixu onengandik? Arte literarioa?\nEz litzake miraritsekoa Sartre'k gizonen kontura barriro be bar egitea.Bere ideak? Jaungoikoak libra gaitzala.


Gazte Eguna atzeratu baina mobilizatzera deitu du Aztarrikak - Usurbil - Noaua.eus\nGazte Eguna atzeratu baina mobilizatzera deitu du Aztarrikak\nNoaua Aldizkaria 2021-11-19 10:13\nCovid19ari lotutako kasu berriak ugaritu diren honetan, azaroaren 26-27rako antolatua zuen Gazte Eguna atzeratzea erabaki du Aztarrika Usurbilgo gazte asanbladak.\nSare sozialen bidez zabaldu duten bideo labur batean, Usurbilgo Aztarrika gazte asanbladak jakinarazi duenez, azaroaren 26 eta 27rako antolatua zuten Gazte Eguna atzeratzera erabaki dute. Horren ordez mobilizatzera deitu dute.\nBideo bidez jakinarazi dutenez, "asteburu honen helburua gazteak bildu eta borrokan jarraitzeko ilusioa berpiztea zen". Aldiz, "osasun egoera okerrera doala ikusita asteburua atzeratzea erabaki dugu". Gazte Egunik beraz ez da ospatuko azaroko azken asteburuan. Baina Aztarrikatik ohartarazi dutenez, "gazteen egoera kezkagarria salatzeko mobilizazioak deituko ditugu eta parte hartzera animatzen zaituztegu".\nAZTARRIKA GAZTE ASANBLADAREN OHARRA\nAztarrikatarrak azaroaren 26an eta 27an Gazte Eguna antolatzen ibili gara buru belarri. Asteburu honen helburua gazteak bildu eta borrokan jarraitzeko ilusioa berpiztea zen. Egitaraua prest genuen baina osasun egoera okerrera doala ikusita asteburua atzeratzea erabaki dugu. Halere asteburu horretan gazteen egoera kezkagarria salatzeko mobilizazioak deituko ditugu eta parte hartzera animatzen zaituztegu. Gora Usurbilgo gazteria!


EAJ-PNVk Jasotako babesa eskertzen du eta eskoriatzar guztientzako lan egiteko konpromisoa hartzen du - Gipuzko Buru Batzarra\nEAJ-PNVk Jasotako babesa eskertzen du eta eskoriatzar guztientzako lan egiteko konpromisoa hartzen du\nJeltzaleak izandako emaitzekin oso pozik azaldu dira eta erantzukizunez bere gain hartzen dute gobernatzeko lana. Hondakinen bilketa sistema erabakitzeko kontsulta eta Mugikortasun Plana izango dira gobernu talde berriaren lehentasunak.\nEAJ-PNVko zerrendaburua, Joserra Zubizarreta, datozen 4 urteetan bere lantaldea izango denarekin agertu da, eskoriatzar guztiei erakutsitako babesa eskertzeko.\nAdierazi duenez, hauteskunde batzuen emaitzetan faktore askok dute eragina, eta kontziente dira, Eskoriatzan aldaketa errealitate bat izateko helburuarekin, orain arte EAJ-PNVri botoa eman ez dioten pertsonen babesa jaso dutela. “Nire talde guztiaren izenean eskertu nahi ditut jasotako 867 botoetako bakoitza, eta eskoriatzar denentzat, beren babesa eman digutenentzat nahiz eman ez digutenentzat, lan egiteko konpromisoa hartzen dut” adierazi du Zubizarretak.\nHalaber, jeltzaleek adierazi dute, eskoriatzarrek igandean, inposaketetatik kanpo, beste gobernatzeko era baten aldeko aukera egin zutela; “eskoriatzarrek konprometitutako gobernu talde bat nahi dute, arduraz lan egingo duena, gertuko gobernu bat, bizilagunei entzungo diena, eta gu jendearengandik gertu egongo gara” berretsi du Zubizarretak.\nZentzu honetan, Zubizarretak denekin biltzeko intentzioa erakutsi du, korporazio berrian ordezkaritza lortu dutenak, nahiz lortu ez dutenak, denon artean etorkizuneko Eskoriatza eraiki dezagun. Era berean, jeltzaleak, astean zehar jaso dituen estimu eta esker on adierazpenak eskertu nahi izan ditu.\nAzkenik, Zubizarretak adierazi du, bere lantaldearekin biltzen hasia dela jada, “lan talde honek nire konfiantza osoa du, eta eskoriatzarrengandik jasotako babes eta konfiantzari erantzunez, erronka honi aurre egiteko gai dela ziur nago”. “Talde bikain baten buru naiz, esperientzia, prestakuntza, bokazioa eta batez ere ilusioa eta herriari zerbitzu on bat emateko lan egiteko gogoa duen taldea” amaitu du.\nMadrilen nagusitzen den politikaren eta arduragabekerien aurrean, EAJ-PNV da seriotasuna erakutsi duen alderdi bakarra


Liburutegia « BAM Begoñako Andra Mari Irakasleen Unibertsitate Eskola\nBAM Begoñako Andra Mari Irakasleen Unibertsitate Eskolako Liburutegia ikaskuntzarako, irakaskuntzarako, ikerketarako eta eskola osoaren funtzionamenduarekin eta kudeaketarekin lotutako jardueretarako baliabide-zentroa da.\nLiburutegiak xede du lanerako behar dituzten informazio-baliabideak eskaintzea ikasle, irakasle eta ikertzaileei, eta orobat, erraztasunak ematea hezkuntzarekin eta irakasle-ikasketetako espezialitate eta aipamen bakoitzarekin lotuta, hautatu, inbentariatu, katalogatu eta sailkatu diren baliabide horiek eskuratu, ezagutu, hedatu eta erabiltzeko.\nLiburutegia eraikinaren beheko solairuan dago, irakurtzeko eta ikasteko hainbat gela ditu, eta euskarri ezberdinetan dauden 35.000 liburukiz osatutako funtsa, didaktika orokorraren eta didaktika aplikatuen arloan espezializatuta.\nEskolako txartela duten erabiltzaileek etxera eraman ditzakete maileguan hartutako lanak. Erabiltzaileak ezin dio beste inori utzi txartela edo liburutegiko materiala, bera baita material horren arduraduna liburutegira itzuli arte.\nMailegutik kanpo geratzen dira balio berezia duten liburuak, erreferentziazko lanak (hiztegiak eta entziklopediak), aldizkariak eta material bereziak.\nLiburutegian areto bi daude, erabilera ezberdinetarako girotuta:\nNON: Eraikinaren beheko solairuan (003 ikasgela)\nAstelehenetik ostegunera: 08:30 – 18:30\nOstirala: 08:30 – 15:00\nAukeratu eta egin klik\nBAMeko liburutegirako liburuak erosteko formularioa\nAukeratu bat 1. Maila 2. Maila 3. Maila 4. Maila\nEskatutako liburuaren izenburua


BARKOXTARREN MASKARADA EDERRA | elinberri\nBARKOXTARREN MASKARADA EDERRA\n2021. abuztuak 31 Albisteak, Joseba Aurkenerena Barandiaran\nBeraz, barkoxtarrek 1979an hartu zuten bideari jarraituz, maskaradak bigarren aldiz jokatzen ari dira aurtengo udan. Lehen emanaldia, eta normala den bezala, herrian, hau da, Barkoxen, egin zituzten uztailaren 31n, larunbatarekin. Bigarren emanaldia Eskiulan jokatu zuten agorrilaren 7an, larunbatarekin; eta hirugarrena agorrilaren 15ean, igandearekin, Zalgizen. Eta emanaldi horretara hurbildu nintzen ni zenbait adiskiderekin batera.\nDoneztebeko eliza zahar ederra.\nEta arratsaldeko 5etan, puntu-puntuan hasiera eman zieten maskarada jokoei. Barkoxe beti haboxe! ( Barkoxe beti gehiago!) erraiten dute Xiberoan, eta aurtengo maskaradan horrela dela frogatu dute berriro ere; aintzindarien artean baziren beltzak eta gorriak, eta pertsonaia guztiak bikoiztuta, entseinariak, zamalzainak, gatüzainak, kantiniersak…. eta abar. Xorrotxak bi neska izan ziren, kantuan eta jokoan izugarri ongi aritu zirenak. Hor bazen gazteria, gazteria ederra eta euskalduna, dantzari bikainak, behin eta berriz, erakutsi zuten bezala. Hor nabari da izan dituztela entsegu oren ainitz maskarada horren prestakuntzan eta dantza-errejenta on eta prestuak.\nArratseko 8,20tan azken kantorea abestu zuten, ederra eta jostagarria izan zena, eta ondoren, ohiko muneiñak eta aintzina-pika izeneko dantza herrikoiak. Plaza dantzariz bete zen. Gero gerokoak, ikastolak egindako taloak, lagun arteko solasak, kantuak… Maskarada egina zen Zalgizen.\nEntzun dudanez, hurrengo emanaldia agorrilaren 28an, larunbatarekin, egiteko asmoa dute Gameren eta irailaren hastapenetan beste hainbat herritan eginen omen dute. Ene zorion beroenak antolatzaileei eta parte hartzaile guzti-guztiei, izurrite urte honetan, maskarada ederra egiten eta eskaintzen jakin baitute. Barkoxe beti haboxe!!! Biba barkoxtarrak eta biba maskarada!!!\nHerritarrak muneiñak dantzatzen.


Kopa irabazi dute Donosti klubeko gimnastek - Irutxuloko Hitza : Irutxuloko Hitza\nKopa irabazi dute Donosti klubeko gimnastek\nTxapelketako irabazleak, entrenatzaileekin batera, euren sariekin. (Argazkia: Donosti gimnasia erritmiko kluba)\nEspainiako Kopako lehen fasea jokoan egon zen joan den asteburuan, gimnasia erritmikoko taldekakotan, Guadalajaran. 36 klubetako 350 gimnastek parte hartu zuten, eta tartean izan ziren Donosti taldeko kideak. Hain zuzen, Donostiko emakume seniorrak txapeldunak izan ziren euren mailan. Hauek osatu zuten taldea: Elena Bueno, Nora Gastesi, Ainhoa Loureiro, Nadine Salgado, Uxue Velis, Leire Casals eta Ayelen Asorei. Junior mailako neskak, berriz, bosgarren postuan geratu ziren.


Bihar hasi eta maiatzaren 2ra arte jaietan murgilduko da San Andres - Arrasate - 2015-04-30 - Goiena.eus\nBihar hasi eta maiatzaren 2ra arte jaietan murgilduko da San Andres\nJokin Bereziartua Lizarazu 2015-04-29 13:09\nAuzo bazkaria Gudarien plazan.\nApirilaren 30ean hasi eta maiatzaren 2ra arte jai giroak ez du etenik izango Arrasateko San Andres auzoan. Adin guztiendako egitarau zabala prestatu dute auzo alkatetzatik eta aurtengoan zuzeneko musikari eman diote garrantzia. Aurtengo nobedadea da Bergarako Zezenak ganadutegiak poniak eta bigantxak ekarriko dituela zapatu arratsaldean.\nBihar, apirilak 30, haurrek izango dute protagonismoa. Txatxilipurdik askotariko ekintzak antolatu ditu auzo alkatetzarekin –Jon Barriocanal buru duela– elkarlanean: haur jolasak (17:00), 12 eta 16 urte artekoendako mahai-futbol txapelketa (17:30), haur eta gaztetxoendako txokolate-jana (18:30) eta buruhandiak Kurtzetxiki plazan (19:30). Euria egiten badu Gudarien plazan ibiliko dira buruhandiak.\nHurrengo bi egunetarako adin guztiendako egitaraua prestatu dute. Aurten, baina, pisu berezia izango dute kontzertuek. Sin Mas taldea bihar igoko da agertoki gainera 25 urte jo barik egon ostean eta zapatuan joko duen Iskanbila taldea ere oso kutuna da hainbat gazteren artean.\nEguena, apirilak 30:\n17:00etan haur-jolasak Txatxilipurdik antolatuta\n17:30ean futbolina 12 eta 16 urte arteko gazteentzat. Izena emateko epea 17:00etan irekiko da. Txatxilipurdik antolatuta.\n18:30ean haur eta gazteentzako txokolate banaketa\n19:30ean buru handiak Kurtzetxiki plazan (euria egingo balu, Gudarien plazan)\nEgubakoitza, Maiatzak 1:\n12:00etan meza nagusia\n12:00etan poteoa kalerik kale Incansables txarangarekin\n14:30ean auzoko 80 urtetik gorako jubilatuentzako bazkaria, Corazon de Encina elkartean. 50 pertsona baino gehiagok eman du izena. Musika ez da faltako eta omenaldia jasoko dute amama eta aitona zaharrenak: Zapi eta txapela bana jantziko zaie, hurrenez hurren.\n14:30ean auzo-bazkaria Gudarien plazan, Incansables txarangarekin. Gaur (asteartea) azken eguna da tiketak erosteko auzoko tabernetan. Bazkarian tokia egongo da 150 heldurentzat eta 50 haurrentzat. Menua:\nEntsalada, Azpilikueta harategiko lagunek gozatuta\nBildotsa burduntzian, Eusko Labelek bertan prestatuko du\nEdariak, auzoko Jose Antonio Hernandez banatzailearen eskutik\n22:00etan Sin Mas eta Tribus Ocultas (Tributo a Radio Futura) taldeen kontzertua, Gudarien plazan\nZapatua, maiatzak 2:\n11:00etan kalejira Arrasateko Gaiteroekin\n17:00etan haurrentzako poniak eta zezentxoak, Hiruki plazan. Bergarako Zezenak Ganadutegiarekin.\n22:00etan Kadena Perpetua, Pixontxis eta Iskanbila taldeen kontzertua, Gudarien plazan


araba euskaraz | Hamaika Telebista\nAraba euskaraz, Zarauzko Literaturia eta Galdakaoko Sormenen ere izango da aurten Ahotsenea\nSorrerako helburuei eusteko inoizko garairik bereziena du aurretik Ahotsenea ekimenak. Orain arte Durangoko azokaren baitan sortzaileen gunea izan dena, Durangotik atera eta plaza berriak bilatzera behartu du COVID-19aren pandemiak eta horregatik, aurten inoiz baino gehiago, Euskal Herrian zehar zabalduko da ekimena.\nMezuak Mikel San José eta Beñatekin elkartasunez\nEuskara hutsean atera dute mezua Athleticeko bi jokalariek eta mehatxu eta irainak jaso dituzten sarean. Elkartasun mezuak biderkatu egin dira orain. Anariren denbora ere eskatu digute diasporatik, bukatzeko.\nHerri Urrats, Ibilaldia eta Araba Euskaraz bertan behera utzi dituzte behin-behinean\nUdaberrian egitekoak ziren Herri Urrats, Ibilaldia eta Araba Euskaraz jaiak atzeratu egin dituzte, eta ez dute zehaztu noiz eta zein formatutan egingo dituzten. Koldo Tellitu ikastolen elkarteko lehendakariak azaldu duenez, hiru festa horiek beste garai batean egitea aztertzen ari dira.\nArmentia gertu, Arabako Ikastolen Festarako\nLau gunetan banatuko den egitarau zabala prestatu du Armentia Ikastolak aurtengo Araba Euskaraz jairako. Aurkezpen prentsaurrekoan azaldu dutenez, Gasteizen ospatuko den aurtengo festa "parte-hartzailea, dibertigarria eta kulturanitza" izango da. Gaur goizean aurkeztu dute antolatzaileek ekainaren 16an ospatuko den jaiaren egitaraua. Ibilbideak kilometro gutxi batzuk izango ditu, lau gunetan banatuta: Prado parkea, Mineral inguruak, Armentia ikastola eta Armentiako zelaiak. Aurtengo berritasunetako bat guneen banaketa izango da. Aurreko edizioetan ez bezala, oraingoan ez dira adinaren arabera banatuko. Azaldu dutenez, helburua bertaratzen den edonork ibilbide guztia egin, eta gustuko edozein gunetan topatzeko aukera izatea izango da.


Merkataritza - Laboral Kutxa\nHasiera Negozioak eta Profesionalak Aseguruak Merkataritza-asegurua Merkataritza\nArazo bakoitzarentzat, irtenbide bat. Esaguzu zer lanbide duzun eta zure jarduera profesionalerako asegururik egokiena aurkitzen lagunduko dizugu.\nBerme bereziak ditugu negozio hauek aseguratzeko:\nGure aseguru guztiek "Merkataritza Digitaleko" zerbitzu BERRIA hartzen dute barne. Zure gailu teknologikoetan sortzen zaizkizun arazoak konpontzen lagunduko dizugu. Online zerbitzua 24 orduetan eta urteko 365 egunetan.\nZabaldu zure estaldura "Babes Digitaleko" estaldura BERRIAREKIN. Informazio gehiago\nZerbitzuaren barruan sartzen dira:\nAhulune informatikoen azterketa.\nPrebentzioa eta bahiketen aurkako sistemak instalatzea (Anti Ramsom).\nZibersegurtasuna: aktibo digitalak kaltetzea:\nAntibirusa eta suebakia konfiguratzea\nSegurtasun-programak eta -adabakiak eguneratzea.\nSegurtasun-kopiak eta datuak hodeian konfiguratzea.\nPribatutasunerako eta zibersegurtasunerako aholkularitza.\nBBLOra egokitzeko LOPDGESTen zerbitzua ETE-entzat.\nKomunikabideen erantzukizunerako aholkularitza.\nOspe digitaleko krisien eta kostuen gestioa.\nAztarna digitalaren jarraipena\nEstortsio informatikoaren aurkako aholkularitza.\nZURE ASEGURUA OSATZEKO NEURRIRAKO IRTENBIDEAK\nEzbehar baten ondorioz zure lokala itxi behar baduzu, kalte-ordaina emango dizugu negozioaren gastu finkoei aurre egiteko: soldatak, telefonoa, argia eta abar.\nZure ekipo eta makinen gaineko gaintentsio edo zirkuitulaburren aurka babestuko zaitugu: ekipo elektronikoak, kutxa erregistratzaileak, hozkailuak eta abar.\nDefentsa juridiko zabaldua:\nErreklamazioa hornikuntza-kontratua dela eta abar\nAseguratuari eta horren enplegatuei egindako gorputz-kalteen erreklamazioa\nMakinak lapurtu eta matxuratzea, ekipoak kanpoan daudenean\nProfesional-sare zabala (igeltseroak, elektrikariak, pertsiana-jartzaileak, iturginak eta abar) jarriko dizugu eskura, zure negozioarekin lotutako gertaera guztiak konpontzeko, eta eskulanaren lehen 3 orduak bere gain hartuko ditu konpainiak.\nLagatako objektuen gaineko erantzukizun zibila\nLABORAL KUTXAREKIN DITUZUN ABANTAILAK\nBezero bakoitzaren premia eta baldintzetara egokitzen gara, errentatzaile, maizter zein negozio-jabe izan.\nLaguntza 24 orduetan\nZure saltokia babestuta egongo da eguneko 24 orduetan, ezbeharren bat izanez gero lehenbailehen ireki eta bezeroei arreta eman ahal izateko.\nLasaitasuna ustekabeen aurrean\nZure jarduerak edo jabetzak bezeroei edo auzotarrei eragindako kalteei aurre egiten lagunduko dizugu.\nAholkua emango dizugu eguneroko egoerak bideratzeko: kontratuak, kaleratzeak, langileak zigortzea, errenta-aitorpena, zergak, BEZa...\nZure negozioaren behar informatikoei erantzuna emateko doako zerbitzua. Zerbitzu hauek hartzen ditu barne: in situ laguntza informatikoa, online banckup-zerbitzua eta abar.\nIFK-zk. B 75060988 duen eta Aseguruen eta Pentsio Funtsen Zuzendaritza Nagusiaren Aseguru Bitartekarien Erregistro Administratibo Berezian OV-0072 gakoarekin inskribatuta dagoen Caja Laboral Bancaseguros SLU banku-aseguruen operadore lotetsiaren bitartekaritzako asegurua. Erantzukizun Zibila eta Finantza Gaitasuna indarrean dagoen legediaren arabera estaliak. Arriskuaren aseguratzailea: Seguros Lagun Aro, S.A., IFK-zk. hau duena: A-20079224.\nMerkataritza Digitaleko baldintzak\nMerkataritzako estaldura berriak\nKontratatu aurreko informazio-oharra\nAseguruen Produktuen Informazio Dokumentua


Gaurtik aurrera TAOren ohiko ordutegia indarrean egongo da | El Correo\nZurekinGaurtik aurrera TAOren ohiko ordutegia indarrean egongo da\nGaurtik aurrera TAOren ohiko ordutegia indarrean egongo da\nAbuztuaren 4ko 14:00etatik aurrera ego da indarrik gabe\nI.AGOTE Jueves, 31 agosto 2017, 23:33\nMugikortasun Iraunkorraren eta Espazio Publikoaren Planaren ondorioz, Gasteizko Udala ibilgailu pribatuen trafikoa bideratu asmoz ari da lanean, neurri handi batean klimaren aldaketaren eragile diren egutegi efektuko gasen isurpenak murriztu asmoz. Gainera, espazio publikoa mugatua da, eta gero eta ibilgailu pribatu gehiago dago; horren aurrean, aparkalekuen erregulazioa Udalaren lehentasunetakoa da.\n2009 urtearen amaieran berrantolaketa sakon bat egin zaio TAO sistemari, eta 2010eko urtarrilean bigarren faseari ekin zaio. Beste batzuen artean, helburu hauek lortu nahi ditugu berrantolaketaren bitartez:\nEgoiliarrei etxebizitzatik gertu aparkalekuak eskaintzea.\nTxandakatze-sistema bat ezartzea, merkataritza eta zerbitzuen jarduerekin bateragarria.\nGarraio publikoaren erabilera sustatzea ibilgailu pribatuenaren aurretik.\nLehen 15 minutuetan dohainik aparkatzeko aukerak ibilgailuen mugimendua sustatzea du xede, nahiz eta beharrezkoa den txartela eskuratzea horretarako dauden makinetan.\nEremuko txartela duten egoiliar eta merkatariek denbora mugarik gabe aparkatu ahalko dute bertan. Bestelako erabiltzaileek ere aparkatu ahalko dute, gehienez 90 minutuz, txartela eskuratuz gero.\nBertan aparkatzen duen edonor, egoiliar zein merkatariak barne, gehienez 90 minutuz egon daiteke aparkatua eta txartela eskuratu beharko du horretarako dagoen makinan.\n(BERDEAK, SOLO RESIDENTES-EGOILIARRAK adierazten duen seinalearekin, edo margotu gabeko lekuak Erdi Aroko hirigunean). Eremuko egoiliar edo merkatarientzako txartela dutenek baino ezin izango dute erabili. Jaiegun ofizialetan ez da aplikatuko arau hau, ezta abuztuaren 5etik 31ra bitartean ere, bi egun horiek barne.\nAparkaldi laburrekoak (laranjak)\nKolore laranjako marrek mugatzen dituzten aparkalekuak oro izango dira halako, TAO eremu bakoitzaren barruan.\nEdozein erabiltzailek aparkatu ahal izango du ibilgailua horietan, aparkaldi muga jakin batzuen barruan (15 minutu), baina, hala eginez gero, TAO txartela jarri beharko du (dohainik). Horri dagokionez, ez da inongo desberdintasunik egingo erabiltzaileen artean.\nAngostoko Azokak publiko zabalari Añanako landa inguruko errealitatea hurbilaraziko dio 2017ko Gazte Klik-klak lehiaketan lanak jasotzeko epea irekita


'Oroitzapen likidoak', Daniel Canogarren erakusketa - Kulturklik\n"Oroitzapen likidoak", Daniel Canogarren erakusketa\nDonostia-San Sebastián 2019(e)ko irailaren 12(e)tik 2020(e)ko urtarrilaren 6(e)ra\nKomisarioa: Lola Durán.\nOinarrizko forma geometrikoetatik abiatuta (zirkulua, triangelua eta karratua) eraikitzera jolasteko tailer bat.\nEreserbak Aretoan bertan, T 943 251939 edo hezkuntza_kubo@kubokutxa.eus\nInformazio eta erreserbak, Aretoan bertan,T 943 251939 edo hezkuntza_kubo@kubokutxa.eus\nJaime de los Ríosen eskutik, Data walk bisita gidatua Daniel Canogar. Oroitzapen likidoak (Kubo-kutxa aretoa) eta Filipa Cesar. Kotoizko Algoritmoak (Tabakalera) erakusketetara\nInformazioa eta erreserbak: 943 25 19 39 hezkuntza_kubo@kubokutxa.eus\nData 2019(e)ko irailaren 12(e)tik 2020(e)ko urtarrilaren 6(e)ra


Aitor Zubizarreta: "Ez dago balio duen proiekturik jendearen ekarpenik eta oniritzirik ez badago" - Eskoriatza - Goiena.eus\nAitor Zubizarreta: "Ez dago balio duen proiekturik jendearen ekarpenik eta oniritzirik ez badago"\nMarijo Deogracias 2015-04-27 07:00\nALKATEGAIAK EZAGUTZEN | Filosofian lizentziatu da Eskoriatzako EHBilduren zerrendaburu Aitor Zubizarreta (Eskoriatza, 1955). Majisteritza ere egin zuen arretik eta irakasle eta ikastetxeko zuzendari lanak uztartu ditu beti. Horregatik, asmoa zuen ardurak utzi eta ikaragarri erakartzen duen medikuntza alternatiboan sakontzen hastea, baina eskatzen hasi aurretik "norberak eman behar duenez pausua, ba aurrera!".\nFilosofia irakasle izanik, hausnarketa eta ideiak eztabaidatzeko zale izango zara ba.\nEdozein lan edo jardunetan talde lana da garrantzitsua eta ezinbestekoa, entzutea; hau da, enpatia lantzea. Ezinbestekoa da gainerakoen iritzia ze, ez dago balio duen proiekturik jendearen ekarpenik eta oniritzirik ez badago. Asmorik onena izateagatik ere, jendearen oniritzi barik ez da ona izango; goitik behera ez da ezer gauzatzen, behetik gora eta parekidetasunean gauzatu behar dira ekimenak.\nZe filosofo gerturatzen da gehien zure pentsamolde horretara?\nGaur egun garrantzitsua da besteen lekuan jartzeko ariketa egitea. Beti gaude ikasten eta, eta elkarrizketaren bidez asko ikasten da. Pentsamendu horretan interesgarria da Habermas filosofo alemaniarra. Eta, ikaragarri erakutsi didan beste pentsalaria Paulo Freire da, liberazioaren pedagogia landu du Brasilen, irakasle legez. Oso interesgarria da jakitea irakaslea ez dela irakasten duena eta kito; ikasleari ikasten laguntzen diona da irakaslea.\nIkasleari ikasten laguntzea diozu, baina gelek gaur egun horretarako betarik ematen dute?\nZaila da eta izan baditut 30 ikasleko gelak ere Batxilergoan, baina taldeka antolatuz gero posible da. Denon artean egin behar dugula da oinarria; talde kooperatiboak sortzea. Era horretan, taldean sortzen den aberastasuna banatzeko aukera daukazu eta berdintasunean lan egiteko. Antolaketa, jakina, garrantzitsua da horrela aritzeko.\nBeraz, Batxilergoko ikasleak antolatzen eta koordinatzen aritu izanak, udala hobeto kudeatzen lagunduko dizu?\nGazteek asko erakusten dute, bai. Baina, kontua oinarrizkoagoa da: herriak onartzen ez duen proiektu bat gauzatzerik ez dago. Proiektu pertsonal gisa planteatzeak ez du zentzurik, apaltasun handia behar da eta alkatetza ulertu behar da zerbitzu bat dela; ez da agintaritza, zerbitzua da.\nKonpromiso horrek, ezinbestean ardura hartzea eskatzen du, onerako zein txarrerako.\nPolitika berritu nahi badugu ezinbestekoa da hori. Jakina, politikan maila asko daude baina gertukoena eta, agian zailena, herrian egiten dena da. Udalek irekiak izan behar dute eta udala denok gara. Noski, izan baditugu egitasmo batzuk hauteskundeetara aurkeztuko ditugunak, baina herriaren inplikazioa bilatuko dugu aurrera eramateko.\nZer esan nahi duzu, maiatzaren 24koa ez dela izango galdeketa bakarra Eskoriatzan?\nEz, eta berritu nahi badugu ezinbestekoa izango da herriari galdetzea. Batzuek diote jendeak ez duela konpromisorik hartu nahi, baina uste dut gehiago dela parte hartzea gauzatzeko bideak ez ditugulako irekitzen. Legegintzaldi honetan hainbat esperientzia oso positibo egon dira eta bide horretan segitu behar da. Esate baterako, zergatik ez auzo batzarrak sustatu? Proiektu konkretuak gauzatzeko beti dago prest jendea.\nParte hartze prozesuak hausnarketa mailan geratzen dira gehiago?\nHausnarketa ondo dago, baina gauzak egin egin behar dira. Garai bateko auzolana berreskuratu behar da.\nPlanteamendu horrekin egunero plazan jende ilarak izango dituzula pentsatu duzu?\nBa igual, baina hitz egin beharra dago. Era horretan denen artean eztabaidatuko dugu eta lehentasunak ere horren arabera zehaztuko dira. Jakin badakit, ordezkaritza lortuz gero, lidergoa eramatea, edo bideratzea, tokatuko zaigula, baina aurpegia jartzetik harago atzean dagoen sumendiari erantzuteko izango da.\nHorrek animatu zaitu zerrendaburu izatera? Zerk animatu zaitu?\nAldaketa gogoak, hau da, jendearen parte hartzea sustatu nahiak eta iritziak bildu nahiak. Baina, jakina, norberak ematen ez badu beste inork ez du emango, beraz, eta norberak eman behar duenez pausua, ba aurrera!\nBaina aurreko udal hauteskundeetan ere aurkeztekotan egon zinen eta azkenean ez ze horrela izan. Orduko arantzatxoa kendu nahi izan duzu oraingoan?\nEz, ez, ezta gutxiagorik ere! Orduan gertatu zena zen zerrenda legez kanpo uzteko arriskua egon zitekeela eta horregatik, izen garbiak eta ez garbiak zirela eta ez zirela, azkenean ez aurkeztea erabaki nuela. Hala ere, egia esateko, aurten baneukan nire planetara jarduteko erabakia hartuta, hau guztia alde batera uzteko, baina azkenean, zera esan nuen: zergatik ez!\nAlkate oiharen, Edorta Zubizarretaren, anaia zara eta EAJko hautagaiaren lehengusua ere bai. Dena etxean geratzen da, ala?\nTira… gure aita zenak urte asko egin zituen udaletxean, zinegotzi eta alkateorde legez. Jose Ramonen eta nire osaba bi ere ibilitakoak dira udaletxean. Beraz, etxetik beti jaso izan dugu arlo publikoan parte hartzeko zaletasun hori, baina herriarekin eta herriarentzat.\nAizu, baina, bera ere hezkuntza arloan aritzen da, zu bezala. Antzekotasun gehiago badituzue?\nEz dakit. Batera hazi gara eta hainbat proiektutan ere batera joan izan gara.\nHain gertukoak edo hain ezagunak izateak lagunduko du udal kudeaketan?\nBaietz uste dut. Azkenean kontua da konbentzituta egotea gestioa herriarentzat dela. Noski alderdi politiko bat ordezkatzen duzula, baina ondoren denok busti behar dugu kudeaketan, ze nik ez dut nire alderdiaren onerako egingo hau edo beste, baizik eta herriarendako. Eta, lan horretan, iritziak plazaratzea ezinbestekoa da, oposizioan zein alkatetzan. Elkarrizketa da bidea eta ezin zaio inori ukatu.\nUnea da politikara jendea erakartzeko?\nKrisiak jendea iratzartu egin du eta agerian geratu da politikoak eurentzako bizi zirela. Hor egon den mugimenduak jendearen aldatzeko gogoa piztu du eta indar hori guztia biltzeko unea da. Baina, tamalez, asko emateko duen jendeak, emateko adinean daudenak eta formazio ikaragarria duten emakume eta gizonak horiek, gaur egun ume txikiak dituztenak dira, beraz, politikara euren konpromisoa ekartzea zaila zaie. Horregatik da garrantzitsua denon artean egitea eta jendeari konpromiso zehatzak eskatzea ze, horrek suposa dezake jende horrek parte hartzea.\nZerrendaren aurkezpen argazkia ikusita, batek Twitterren zioen Varufakis ministro greziarraren bufandak gogoratu zuela zurea ikusita. Zeu ere lepoko zalea zara?\nAskotan janzten ditut lepokoak eta aukeratzen dudan jantziaren arabera doa lepoko bat ala beste bat; gainera, argazkikoa baino luzeagoa den bat ere badaukat!\nEtxera etortzen naizenean irakurtzen ditut albisteak, egunean zehar ikusi dudana sakontzeko. Telebistako eztabaidak ere ikusten ditut, azken baten, pentsamenduaren mundukoak dira.\nEguraldiaren tarteak segitzen dituzu?\nGustatzen zait eguraldia jarraitzea, baina ez naiz hain zalea. Jakin dakidan gauza bakarra da hego haizea dagoenean Euskal Herrian edozer gerta daitekeela.\nIrakurtzeaz gainera, ze beste zaletasun daukazu?\nMendian ibiltzea, lagunekin egotea eta jendearekin hitz egitea; osasun mundua eta medikuntza alternatiboa ere asko jarraitzen ditut. Asmoa nuen mundu horretan gehiago sakontzeko, baina...\nOmeopatian sinesten duzu?\nBai eta horixe da erabiltzen dudan bakarra. Ikusi dut funtzionatzen duela eta sinesten dut horretan. Interes ekonomikoak dira omeopatiaren kontrako iritziak sustatzen dituztenak.\nAizu , whatsappa erabiltzen duzu?\nOso gutxi eta esateko dudana ez dut zatikatzen; mezu osoa idatzi arte ez dut bidaltzen. Ez ditut mezu laburrak bidaltzen, esan behar dudan guztia mezu bakarrean bidaltzen dut.\nEa ba, busti zaitez: 2007an ANVk 648, 2011n Bilduk 943 boto, 2015ean EHBilduk?\nEz dakit, 700 inguru? Uste dut hauteskundeak irabaziko ditugula, baina era berean ikusten dut beste zerrendan ere aldaketaren aldeko apustua egiten dutela eta, beraz, horrek zer emaitza izango duen ikusteko dago.\nImanol Beloki 2015 mar 13 Eskoriatza\nAitor Zubizarreta izango da Eskoriatzako EH Bildu koalizioak maiatzaren 24ko udal hauteskundeetara aurkeztuko duen zerrendaburua. Hala adierazi du ...


Saint-Gilles-de-Crétot - Wikipedia, entziklopedia askea.\nFrédérique COULON (2014-2020)\n49° 33′ 30″ N, 0° 38′ 40″ E / 49.5583°N,0.6444°E / 49.5583; 0.6444Koordenatuak: 49° 33′ 30″ N, 0° 38′ 40″ E / 49.5583°N,0.6444°E / 49.5583; 0.6444\nBois-Himont, Maulévrier-Sainte-Gertrude, Saint-Arnoult, Saint-Aubin-de-Crétot eta Saint-Nicolas-de-la-Haie\nSaint-Gilles-de-Crétot Frantziako udalerria da, Seine-Maritime departamenduan dagoena, Normandia eskualdean. 2013an 336 biztanle zituen.\n2007an Saint-Gilles-de-Crétot udalerrian erroldatutako biztanleak 336 ziren. Familiak 110 ziren, horien artean 13 pertsona bakarrekoak ziren (13 bakarrik bizi ziren gizonak), 38 seme-alabarik gabeko familiak ziren, 51 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 127 etxebizitza zeuden, 113 familiaren etxebizitza nagusia ziren, 8 bigarren erresidentzia ziren eta 6 hutsik zeuden. Etxebizitza guzti hauek 125etxeak ziren. 113 etxebizitza nagusietatik 96 bere jabearen bizilekua ziren, 16 alokairuan okupaturik zeuden eta 1 doan lagata zegoen; 12 etxek hitu gela zituzten, 40 etxek lau zituzten eta 61 etxek bost zituzten. 92 etxek euren parking plaza propioa zuten azpian. 42 etxetan ibilgailu bat zegoen eta 66 etxetan bat baino gehiago zituzten.\nSaint-Gilles-de-Crétot udalerriko biztanleria-piramidea 2009an .\n2007an lan egiteko adina zuten pertsonak 205 ziren, horien artean 162 aktiboak ziren eta 43 inaktiboak ziren. 162 pertsona aktiboetatik 149 lanean zeuden (86 gizon eta 63 emakume) eta 14 langabezian zeuden (3 gizon eta 11 emakume). 43 pertsona inaktiboetatik 12 erretiraturik zeuden, 16 ikasten zeuden eta 15 "bestelako inaktibo" gisa sailkaturik zeuden.\n2009an Saint-Gilles-de-Crétot udalerrian 123 unitate fiskal zeuden, 373 pertsonek osaturik. Pertsona bakoitzeko diru-sarrera fiskalaren mediana urteko 17.519 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 3 eraikuntza enpresak ziren, 1 garraio enpresa zen, 1 higiezinen enpresa zen eta 1 zerbitzu enpresa zen.\n2000. urtean Saint-Gilles-de-Crétot udalerrian 11 nekazaritza-ustiategi zeuden.\nSaint-Aubin-de-Crétot (1,0 km)\nSaint-Nicolas-de-la-Haie (1,5 km)\nAnquetierville (3,1 km)\nTrouville (3,4 km)\nGrand-Camp (3,7 km)\nBNF: 152751709 (data)\nOrriaren azken aldaketa: 1 urtarrila 2020, 01:24.


@IxaTaldea (UPV/EHU), Itzulpen automatiko bikainaren bila — Langune\nItzultzaile automatiko guztiek mugak dituzte. Itzulpenak ez dira perfektuak, ezta gutxiagorik ere, baina laguntza-tresna aproposak dira behin baino gehiagotan. UPV/EHUko IXA Taldeak Europako proiektu berri bat lortu du muga horiek gainditzeko eta itzulpengintza automatikoan ikertzen jarraitzeko: QTLeap. IXA Taldeak elkarlanean jardungo du itzulpengintza automatikoan aitzindariak diren Europako beste hainbat erakunderekin: Alemaniako DKFI, Lisboako Unibertsitatea, Pragako Charles Unibertsitatea, Bulgariako Zientzien Akademia IICT-BAS, Berlingo Humboldt Unibertsitatea eta Groningengo Unibertsitatea.\n“Gramatikalki eta morfologikoki antzekoak diren hizkuntza-bikoteen arteko itzulpen automatiko on bat lortzea errazagoa da, gaztelania-katalana edo gaztelania-galegoa kasu” azaldu du Kepa Sarasola IXA Taldeko kideak. Euskararen kasuan, berriz, zailtasuna handiagoa da, eta kalitatea zalantzagarriagoa. “Hiru dira zailtasun handienak: euskarak bestelako hizkuntzekin dituen ezberdintasun morfologiko eta gramatikal handiak batetik; hitz batek beste hizkuntzetan dituen ordain egokien aukeraketa bestetik (adieren artean aukeratu behar da zein erabili den testuinguru jakin bakoitzean); eta itzulitako testuen corpus txikia edukitzea azkenik”. Euskarak, beste hizkuntzen aldean, oso egitura ezberdina du, eta itzulpeneko elementuen ordena asmatzea oso zaila da itzultzaile automatikoentzat. Horrez gain, euskarazko itzultzaileen erronkarik handienetarikoa da itzulitako testuen kopuru handiak lortzea, alegia, corpus handiak osatzea.\nItzultzaile automatikoen lanketan buru-belarri dihardute UPV/EHUko IXA Taldekoek, eta arlo horretan eta ikerketa mailan urrats berri bat egin nahi dute Europako QTLeap proiektuarekin. Gaur egungo itzultzaile automatikoek dituzten muga horiek gainditzen saiatuko dira proiektu horretan.\nHorretarako, batetik, zuhaitz-banku edo treebank-ak erabiliko dituzte. “Helburua da sintaktikoki ongi analizatutako esaldi mordoxka batekin, alegia zuhaitz-bankuekin, sintaxia hobeto aukeratzen laguntzea itzultzaile automatikoei” dio Sarasolak.\nBestetik, gaur egun, esaldi batean hitz batek duen esanahia bereizteko behar den informazioa ez dago hiztegietan bakarrik, Interneten ere lor daiteke. Horrenbestez, hitzen esanahiak edo adierak behar bezala bereizteko eta zalantzarik ez sortzeko, Interneteko zenbait baliabide erabiliko dituzte. Esaterako, Wikipedia bezalako testu-bilduma handietan, hainbatetan hitz baten adiera ongi zehaztuta egoten da. Alegia, “hitz baten azpian esteka bat badago, esteka hori Wikipediako adiera batera edo bestera doa”. Horrelako esteka asko bilduz gero, haietatik konputagailuak ikas dezake adierak bereizten. Wikipedia iturri posibleetako bat besterik ez da. “Gaur egun, Interneten gero eta testu gehiago dago horrelako lotura edo estekekin; Linked Open Data izenaz ezagutzen dira aukera horiek guztiak” gehitu du. Horrek lagunduko du, adibidez, euskarazko baso hitza gaztelaniaz bosque edo vaso den argitzen.\n“Halaber, izen propioak, pertsona-izenak, erakunde-izenak edota toki geografikoak modu berezian landuko ditugu. Izan ere, izen propio guztiak apropos etiketatuta izatea ezinezkoa da, baina multzo handi bat kontrolatua izateak asko hobetuko du itzulpenen kalitatea” dio Sarasolak. Horrek aukera emango du, adibidez, Pilar del Castillo izena itzulpenean bere horretan mantentzeko, eta ez gazteluko pilarea emaitza lortzeko.\nBaliabide horiek bi modutara kontsultatu daitezke: off-line edo on-line. Alegia, off-line, itzultzen hasi baino lehen, informazio asko jaso eta antola daiteke, gero itzulpenetan erraz erabiltzeko. On-line kontsultan, berriz, itzultzeko unean bertan, programak Internetera jo dezake eta makinak ulertzen ez duen hitza edo izen propioa nola itzuli orduantxe bilatu.\nHorrenbestez, hiru adar nagusi horiek —zuhaitz-bankuak, Interneteko baliabideak eta izen propioak— landuko ditu IXA Taldeak azarotik aurrera QTLeap proiektuan, egungo euskarazko itzultzaile automatikoen hiru arazo nagusiei —ezberdintasun morfologiko eta gramatikala, adiera-desanbiguazioa eta corpus txikia— konponbide berriak aurkitzeko.


Norena da altxorra? Museoak eta zurikeria\n2019ko apirilaren 19a, ostirala | Ordua Euskal Herrian 20:42:39\nGrezia, Egipto edo Babilonia zaharretik ekarritako altxorrak, gatazken ondorioz gerrako sari gisa eskuratutako artelanak, jatorrizko lurraldean baliabiderik ez omen eta beste leku batera eramandako ondasun arkeologikoak... Batzuen ustez lapurreta hutsa, lan horiek babesteko modu bakarra besteentzat. Kasu batzuetan zilegitzat hartua, bidegabekeria izugarria besteetan. Edonola ere, konponbide errazik ez duen arazo korapilatsua: nor da ondare artistikoaren jabea?\nJacques Goudstikker arte-merkataria eta bildumazalea zen; judutarra. 1940an Herbehereetatik alde egin zuen, nazien inbasiotik ihesi. Baina bidean hil egin zen, milatik gora artelanez osatutako bilduma bere oinordekoen eskuetan utziz. Oinordeko horiek ordea, ez zuten bilduma babesterik izan eta, huskeria baten truke, gobernu nazi berriari saldu behar izan zioten. 2006. urtean Herbehereetako gobernuak gaur egun hainbat museotan sakabanaturik dauden artelan horietako batzuk familiari itzultzea ebatzi zuen. Goudstikkerren senideek urte luzez iraun duen borrokaren fruituak jaso zituzten horrela. Dena den, bildumaren zati handi batek oraindik munduan barna jarraitzen du, hainbat museotan barreiaturik.\nAskoren artean kasu bat da, inolaz ere ez bakarra. Azken urteetan, zalaparta handia eragiten ari dira batean eta bestean sakabanaturik dagoen ondarea “jatorrizko lekura” itzultzeko eskariak. Batzuetan arazo handirik gabe itzuli izan zaizkio eskatzaileari, baina askotan artelan horiek objektua bera baino askoz ere esanahi eta pisu handiagoa dute, eta bidezkoa denaz edo ez denaz harago, interesak, interes asko daude tartean. Ez da, beraz, konponbide erraza duen kontua.\nKolonialismoak, gerrek, inbasioek eta abarrek artelanak bidaiari bihurtu izan dituzte aspaldidanik. Izan ere, jatorrian museo asko eta asko etsaiari, edo inbaditutako herriari ostutako altxorrak erakusteko guneak besterik ez ziren. Urteak igaro ahala izaera hori estaltzen edo gutxienez apaintzen saiatu izan dira, ondare hori herri azpigaratuetan utzi izan balitz honezkero galdua izango zela edo heziketarako eta ikerketarako ezinbesteko tresna izan dela argudiatuz.\nLondresko British Museum munduko museo garrantzitsuenen eta bisitatuenen artean dago. Milaka eta milaka pieza gordetzen ditu bere funtsetan, munduko bazter guztietako altxorrak. Museoko atal etnologikoak, esaterako, Afrika beltzeko museo guztiek elkarrekin batuko luketena baino hamar aldiz arte afrikar gehiago biltzen du.\nOndarearen jabetzaren kontu honetan iskanbila handia eragin duten Atenasko Partenoiko eskulturak, Elgin marmolak ezizenez ezagunak, ere hantxe daude. Harrigarria dirudien arren, greziarrentzat, eta oro har mendebaldeko kulturarentzat ikur den Atenasko Akropolira joanez gero, ezer gutxi ikusiko dugu eraikinen oinarrizko egiturez gain. Eskulturak ikus nahi izanez gero Londresa joan beharra dago.\nXVIII. mende bukaeran, Lord Elgin enbaxadore britainiarra garai hartan otomandarren inperioaren zati zen Atenasera bidali zuten. Bertan Partenoi inguruan sakabanatuta zeuden zenbait harri hartzeko baimena eskatu zien garaiko agintariei, erliebeekin apaindutako harriak, ahal zela. Baimena lortu zuen eta harriak ere hartu zituen, bai lurrean zeudenak eta baita eraikinetik bertatik erauzi zituenak ere. Guztiak ontzi batean sartu eta lehenik Eskoziara eraman zituen, eta ondoren, diru premian ibili zen garaian, Parlamentu Britainiarrari saldu zizkion. Horrela iritsi ziren British Museumera. Parlamentuak, bere aldetik, Greziak berriz ere independentzia lortzen zuenean marmolak bere jatorrizko lekura itzultzeko hitza eman omen zuen.\nGuztiok dakigunez, Grezia aspaldidanik da estatu independentea, baina marmolek Londresen jarraitzen dute. Britainiarren argudioa argia da: marmolak orain arte Londresen ongi zaindu izan dituztelako daude egoera onean, eta gainera, legezko tratu baten ondorioz eskuratu zituztenez, ez dute horiek itzultzeko inolako betebeharrik.\nPartenoiko eskulturen kasua da ezagunena, baina badira antzeko eskaera eta antzeko erantzunak munduko beste museo garrantzitsu askoren ahotan. Horien artean ezagunak halaber, Parisko Louvre museoan dagoen Hammurabiren Kodea edo Berlingo Altes Museumen dagoen Nefertiti erregina egiptoar ederraren bustoa da. Azken hau, Egiptoko artearen ikur garrantzitsua, “etxera” itzultzeko eskaria behin baino gehiagotan egin du Egiptok, baina beti jaso izan du ezezko biribila.\nDenbora kontua, nonbait\nBadira ordea, museoetan beste era bateko jarrerak eragiten dituzten eskaerak ere. Hasieran aipatu dugun Goudstikker bilduma litzateke horietako bat. Azken urteetan XX. mendean Europan gertatutako gehiegikerien biktima izandakoen oinordekoak orduan ostu zietena itzul diezaietela eskatzen hasi dira. Eskaera hauen aurrean bai museoen eta bai gobernuen jarrera ezberdina izan ohi da; gehienek onartu egiten dute garai hartan gertatutakoek ez dutela inolako zilegitasunik eta etikoki zuzena eta bidezkoa dela orduan ostutakoa itzultzea.\nBritish Museumen bertan bada horrelako kasu bat. II. Mundu Gerran naziek Arthur Feldmannen bilduma, garaiko marrazki bilduma garrantzitsuenetako bat, berenganatu zuten, eta zenbait urte geroago British Museumek marrazki horietako lau eskuratu zituen. Feldmannen oinordekoek, marrazkiak non zeuden jakitean, haien jabetza aldarrikatu zuten eta, harrigarria badirudi ere, museoak, hasiera hasieratik, artelanak itzultzearen aldeko jarrera azaldu zuen. II. Mundu Gerran gertatutako ankerkeriak historia modernoko garai beltzenaren irudi zirela eta beraz, salbuespeneko neurriak eskatzen zituztela argudiatu zuen museoak orduan.\nDena den, azkenean marrazkiak museoan geratu ziren. Ez museoak hala nahi izan zuelako, epaile batek itzultzea debekatu zielako baizik. Marrazki horiek itzultzeak airean diren gainontzeko eskaerei bidea ireki ziezaiekeen. Horrek ondorio ikaragarriak ekar liezazkieke munduko –edo hobe esanda, Mendebaldea deitzen dugun horretako– historia museoen egiturari, jatorritik bertatik, gehienak bidegabekerietan oinarriturik baitaude.\nItxura batean antzekoak ziren bi eskari jaso zituen British Museumek, baina erantzuna erabat ezberdina izan zen batean eta bestean. Horrelako adibideek oso argi erakusten du interesak jokoan direnean zurikeria noraino hel daitekeen.\nGertaerak berri samarrak direnean, morala eta jokaera etikoak kontuan izateak eta bidegabekeriak salatzeak garrantzi izugarria du. Gizartearen aurrean jarrera zuzena erakusteak, alegia. Aldiz, bidegabekeriak duela hamar, hogei edo hogeita hamar mende gertatutako kontua direnean, eta bidegabekeria horien ondorioek museora milioika bisitari erakartzen dituztenean, beste izaera bat hartzen dute. Kasu batzuetan inbasioa ankerkeria hutsa da eta besteetan garaiko marko politikoa, zilegia beraz. Tartean zenbat denbora igaro den da kontua, antza.\nKonponbide konplexua duen arazoa da, eta oraindik bide luze eta korapilotsua izango duena. Baina gauza bat behintzat argitu digu, historia museoek beren izaeraren eta oinarrien gainean gogoeta egiteko premia ederra dutela.


Oinville-Saint-Liphard - Wikipedia, entziklopedia askea.\nAlain DUPUIS (2014-2020)\n48° 14′ 02″ N, 1° 55′ 01″ E / 48.233888888889°N,1.9169444444444°E / 48.233888888889; 1.9169444444444Koordenatuak: 48° 14′ 02″ N, 1° 55′ 01″ E / 48.233888888889°N,1.9169444444444°E / 48.233888888889; 1.9169444444444\nToury, Trancrainville, Boisseaux eta Outarville\nOinville-Saint-Liphard Frantziako udalerria da, Eure-et-Loir departamenduan dagoena, Centre eskualdean. 2013an 282 biztanle zituen.\n2007an Oinville-Saint-Liphard udalerrian erroldatutako biztanleak 267 ziren. Familiak 116 ziren, horien artean 32 pertsona bakarrekoak ziren (28 bakarrik bizi ziren gizonak eta 4 bakarrik bizi ziren emakumeak), 40 seme-alabarik gabeko familiak ziren, 36 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 156 etxebizitza zeuden, 115 familiaren etxebizitza nagusia ziren, 20 bigarren erresidentzia ziren eta 21 hutsik zeuden. 154 etxeak ziren eta 1apartamentu bat zen. 115 etxebizitza nagusietatik 106 bere jabearen bizilekua ziren, 6 alokairuan okupaturik zeuden eta 3 doan lagata zeuden; 2 etxek gela bat zuten, 11 etxek bi zituzten, 26 etxek hiru zituzten, 33 etxek lau zituzten eta 44 etxek bost zituzten. 93 etxek euren parking plaza propioa zuten azpian. 61 etxetan ibilgailu bat zegoen eta 49 etxetan bat baino gehiago zituzten.\nOinville-Saint-Liphard udalerriko biztanleria-piramidea 2009an .\n2007an lan egiteko adina zuten pertsonak 171 ziren, horien artean 123 aktiboak ziren eta 48 inaktiboak ziren. 123 pertsona aktiboetatik 119 lanean zeuden (70 gizon eta 49 emakume) eta 4 langabezian zeuden (2 gizon eta 2 emakume). 48 pertsona inaktiboetatik 15 erretiraturik zeuden, 15 ikasten zeuden eta 18 "bestelako inaktibo" gisa sailkaturik zeuden.\n2009an Oinville-Saint-Liphard udalerrian 119 unitate fiskal zeuden, 282 pertsonek osaturik. Pertsona bakoitzeko diru-sarrera fiskalaren mediana urteko 21.317 euro zen. \n2007an zeuden 16 komertzioetatik, 4 erauzte enpresak ziren, 3 eraikuntza enpresak ziren, 7 ibilgailuen saltze eta konpontze enpresak ziren, 1 ostalaritza eta jatetxe enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Oinville-Saint-Liphard udalerrian 21 nekazaritza-ustiategi zeuden, 1.700 hektarea erabiltzen.\nTrancrainville (4,2 km)\nJanville (4,5 km)\nToury (4,6 km)\nNeuvy-en-Beauce (4,7 km)\nLe Puiset (4,8 km)\nBarmainville (5,0 km)\nRouvray-Saint-Denis (5,3 km)\nBoisseaux (5,9 km)\nOrriaren azken aldaketa: 3 martxoa 2019, 19:59.


Gela: Provenza ❋❋ UR-alde Pentsioa\nUr-alde Pentsioko Provenza logelaz hitz egitea, maitasunaz hitz egitea da. Frantziako eskualde horrek sortzen duen erromantizismo hori ekarri nahi izan dugu gurera zuk ere senti dezazun.\nDonostiako Portu kale famatura begira dagoen balkoia du eta barnean ere argiz betea dago kolore beroei esker, kolore lila, malba eta gordinez jantzita baitago. Eta hormetan eta oheko oihaletan dituen xehetasunak patxada eta baretasun sentsazioa sortzeko gai dira.\nUr-alden ez dugu dudarik gurekin biziko dituzula zure egonaldiko momenturik erromantikoenak. Hori da gutxienez desio duguna, samurtasunez beterik gogora gaitzazula zure etxera itzuli eta gu parte izan garen bidaia kontatzen duzunean.\nZalantzarik gabe, Provenza logela bikoitza Ur-aldeko erromantikoena da. Baina erromantizismoa, bene-benetan, zuk daramazu barnean. Guk soilik bultzadatxo bat emango dizugu esperientzia ahaztezina bizi dezagun eta maitasunez gogora gaitzazun.


Mende bateko bilakaera Irungo jaietako egitarauaren barnean antolatutako ekintzetan – Irunero\nMende bateko bilakaera Irungo jaietako egitarauaren barnean antolatutako ekintzetan\nPosted on 2021(e)ko ekainak 18 by Irunero\nIrungo Artxiboaren webgunean jasotzen den Irungo jaietako lehen egitaraua 1909. urtekoa da. Ordutik, Irungo jaien harira antolatzen diren ekintzak modu nabarmenean aldatu dira. Urteen joanarekin ekain amaieran ospatzen diren hiriko festetara ekitaldi berriak batu dira, bitarte horretan, beste hainbat ekimen desagertu eta jada ospatzen ez direlarik.\n1909. urteko Irungo festetako egitaraua gaur egun antolatzen diren ekintzekin alderatuta, hiriko pobreentzat antolatutako ekintzek atentzioa deitzen dute. Izan ere, 1909. urteko ekainaren 29ko goizeko 7:00etan eta uztailaren 1eko 6:00etan udaletxeko arkupeetan hiriko pobreei ogia banatzen zitzaien. Ogi errazioa jaso ahal izateko aurretik udal ikuskaritzan izena ematea beharrezkoa zen. 1912. urtean ogia banatu ordez, ogi eta haragi bonoak banatzen ziren hiriko behartsuen artean. 1919. urterako, berriz, uztailaren 1ean hiriko txiroentzat aparteko bazkaria prestatzen zen.\nAnakako kofradiaren webgunean partekatutako informazioaren arabera, Irungo zezen-plaza Gipuzkoako ospetsuenetako bat izan zen eta 1910eko ekainaren 29an inauguratu zen. Mendibilgo zezen-plazak 8.000 pertsonentzako edukiera zuen, zabalik iraun zuen urteetan Irungo festetako ekitaldi jendetsuenetako bat izan ziren zezenketak. Izan ere, zezenketek probintziako hainbat lekutatik eta Frantziatik ikusle asko erakarri zituzten, urte gutxitan publiko kopuru hain handiarentzat txiki gelditu zen Mendibilgo zezen-plazara. Esaterako, arrakasta horren erakusle da zezenketak 1912. urteko jaietako kartelean iragartzen zen ekintza nagusietako bat dela. Inauguratu zenetik hamar urte baino ez ziren igaro, eta negozioa espero bezain errentagarria izan ez zenez, 1920an lurrak Salvador Echeandia Gali saldu zitzaizkion.\nEstropada eta igeriketa txapelketa\n1919. urteko ekainaren 28an Bidasoko uretan Igeriketa eta Estropada Txapelketa antolatu zen, Etorbidearen zubiko inguruko uretan. Estropadan 4 arrauneko on- tziek parte hartu zuten, arraunlari profesionalak eta afizionatuak kategoria desberdinetan bereizi zirelarik. Igeriketa txapelketan, aldiz, ibaiaren bi aldeko igerilarien parte-hartzea onartu zen.\n1928. urtetik aurrera Irungo festetako erreginak aukeratzeko ekitaldi bat antolatzen zen. Horrela, jaietako 4 erregin aukeratzen zituzten hiriko 4 elkarte hauek: Trenbide-aisialdiko sozietateak, Irungo Kasinoak, Irungo Atsegiñak eta Real Unionek. Udaletxean antolatutako harrera ekitaldiaren ostean, erreginek Siziliako eta Udal Bandek girotutako dantzaldian parte hartzen zuten. Irungo Artxiboan bildutako argazkiek jaietako erreginak aukeratzeko ekintza gutxienez 1947. urtera arte mantendu zela erakusten dute.\nHiriko ikasleentzako sari-banaketa\nXX. mendearen hasieratik festetako ospakizunen artean hiriko eskoletako Lehen Hezkuntzako ikasleak saritzeko sari-banaketa antolatzen zen. Hasiera batean ekitaldia ekainaren 29an udaletxean egiten zen eta Musika Bandak girotu ohi zuen. 1969. urterako, berriz, ekitaldia Amaia antzokian ekainaren 28ko goizean antolatu zen.\nMoto Cross txapelketa\n1973. eta 1976. urteetan Toki Goxoko zelaian, San Martzialeko igoera hasten zen tokian, San Martzial Moto Cross txapelketak antolatu ziren, Gipuzkoako Moto Elkarte Errealak antolatua.\n“El rancho del soldado de San Marcial”\n1976. urtean jarri zen martxan lehen aldiz “El rancho del soldado de San Marcial” izeneko zozketa, eta hurrengo 11 urtetan behintzat zozketaren antolaketa antolatu zen, 1987ko jaietako programak erakusten duenez. Zozketarako hiriko saltokiek produktuak dohaintzan ematen zituzten eta zozketa-txartelen salmentaren bitartez hiriko adinekoen egoitzako erabiltzaileentzat dirua biltzen zen. Zozketako lehen urteetan, saria Recondo eta Ferli enpresek utzitako lokaleko erakusleihoan erakusten zen. Denbora gutxian ekimenak arrakasta handia izan zuen, urtetik urtera bildutako diru kopuruak gora egin baitzuen eta urtero zozketan parte hartzeko txartel guztiak agortzen baitziren.\nAurretik aipatutako ekitaldiekin egindako laburpenak argi eta garbi erakusten du amaigabea dela iraganean Irungo festetan antolatutako egitasmoen zerrenda. Urteen poderioz jarduerak aldatzen joan diren heinean, ikusteko dago etorkizunean San Pedro eta San Martzial jaietako programa osatuko duten ekintzak zein izango ote diren.\nPosted in ErreportajeakTagged Ekitaldiak, irun, irunero, Irungo Jaiak, jarduerak\nTxingudiko Pentsionisten Mugimenduak astelehenetako elkarretaratzeak bertan behera utzi ditu Irun eremu gorritik atera arte


Taxi-gidariak eelde Ongi etorri Taxi-gidariak Eelde! Duen taxi-gidariak guneak egokiena mundu on bat gara Autoak - | Taxi-gidariak eelde Ongi etorri Taxi-gidariak Eelde! Duen taxi-gidariak guneak egokiena mundu on bat gara Autoak -\nTaxi-gidariak eelde Ongi etorri Taxi-gidariak Eelde! Duen taxi-gidariak guneak egokiena mundu on bat gara Autoak\nalquiler121.com–en autoak alokatzen ditugu Eelde-n. Aurrekontu txikiko familia autoak eta luxuzko ibilgailu autoak dituzten autoak. Zure autoa edo oporretarako behar duzun edozein auto, alquiler121.com zure beharretara egokitzen den autoa eman dezakezu. Alokairuen enpresa onenekin bakarrik lan egiten dugu, eta, beraz, alokairuko autoa konfidantzaz gozatu ahal izango duzu. Erreserba egin ondoren, erreserbak aldatu edo erreserba bertan behera uzteko 48 ordu baino gutxiago alokatu ahal izango duzu. Autobusez alokatzea gure webgunean erreserbatu ezean, ez da erreserba gasturik ordainduko, ezta kreditu txartelik ere. Beraz, zer ikusten duzuna lortuko duzu! Autoa alokatzen duzunean, azkeneko askatasuna lortu duzu edonora eta Eelde inguruan nahi duzun tokira. Inoiz ez duzu autobusez edo trenez apur edo itxaron beharko. Garraio publikoa inoiz ez den lekura irits daiteke. Beraz, auto bat alokatzea aukera ona da Eelde-ra iristean. Eelde auto bat alokatu nahi duten pertsonentzako helmuga ezaguna da. Gure bezero askok esperientzia ona izan dute autoak kontratatzeko orduan. Beraz, ez izan zalantzarik zure Eelde alokatzeko autoa erreserbatu. Jakin aurretik, ordainketa gehiago ordainduko duzu, erabilgarritasuna baxua delako. Ez du gehiegi ordaindu behar, ezta? Alquiler121.com atalean ez duzu inoiz gehiegi ordainduko, Eelde-ren autoen alokairuen tarifak konparatzen baitira. Autoak alokatzeko negozio onenak bakarrik agertzen dira bilaketaren emaitzetan, beraz, erraz alda dezakezu prezioari buruzko kezkarik gabe. Gomendagarria da auto bat alokatzea lehenbailehen tasarik onena lortzeko.


Kapsulak Detoxic erosi San Pablo\nKapsulak Detoxic San Pablo\nKapsulak Detoxic batetik parasitoak erosi San Pablo\nErosi Detoxic San Pablo, behar:\nNon erosi San Pablo Detoxic\nIdatzi zure datu pertsonalak eskaera orria-type droga batetik bizkarroi kapsulak Detoxic San Pablo prezio txiki bat. Itxaron deia Kudeatzailea zure eskaera arabera kapsulak DetoxicKudeatzailea, deitu ahal izango duzu laster. Noiz lortuko duzu poslala ordaindu ahal izango duzu, zure eskaera San Pablo.\nAbantaila nagusia meds Detoxic hori da epela du ekintza, eta ez du ematen larria bigarren mailako efektuak. Erosi droga San Pablo da, gutxienez, arrazoi hori ez du guztiz berdinak kideekin. Besteak beste, funtsak dira, baina ez dira guztiz berdin-efektua, eta ez da bermea ez sendatzea, infestation. Ez duzu saiatu bada erosi Detoxicda ebaluatzeko eraginkortasuna droga bat, gutxienez, behin. Produktuaren prezioa ahalbidetzen esperimentuak.\nNon erosi kapsulak Detoxic San Pablo\nNahi baduzu eskuragarri ez dagoenean Detoxic prezio merkean San Pablo (Espainia), bete behar duzu eskaera orria zure izena eta telefono zenbakia eta barruan ordu izango duzu dei bat enpresa Arduraduna izango da, zure galdera guztiak erantzun. Ordaindu partzelaren ondoren bakarrik jaso ondasunak eskuak sartu mezularitza edo posta-bulegoan. Kostu bidalketa Detoxic el correo arabera alda daiteke distantzia hiria Espainia, jakiteko prezioa Kudeatzailea ondoren jarriz ordena kapsulak Detoxic parasitoak web-orri ofiziala.\nOrdena San Pablo Detoxic